qundao/data-zh-poetry huggingface dataset:
舟次洚水口
作者：区大相
朝代：明

满目兵戈后，西来岂胜游。箐林皆置堡，洚水始通舟。预恐官租逼，常怀歉岁忧。请从渤海治，致盗独无由。篱落新烟少，江村古塞遥。长林收夏榷，残烧长春苗。颓屋燕双入，微风花乱飘。那堪正水宿，城柝复萧萧。
舟次洚水口·其一
作者：区大相
朝代：明

满目兵戈后，西来岂胜游。箐林皆置堡，洚水始通舟。预恐官租逼，常怀歉岁忧。请从渤海治，致盗独无由。
舟次洚水口·其二
作者：区大相
朝代：明

篱落新烟少，江村古塞遥。长林收夏榷，残烧长春苗。颓屋燕双入，微风花乱飘。那堪正水宿，城柝复萧萧。
舟泊江门周明府宴于嘉会楼
作者：区大相
朝代：明

昔贤开教地，遗构倚江潭。文雅嘉兹会，儒风盛往谈。衣冠倾海内，山斗在天南。今日弦歌宰，芳筵更合簪。
舟行杂咏
作者：区大相
朝代：明

易水横畿甸，燕山壮国门。南行望星斗，始觉北辰尊。相送御沟水，天津南渡头。不堪临泛处，频上望京楼。落日官舟发，前溪箫鼓闻。只愁惊鹤梦，兼恐动鸥群。野旷天明水，风清月在林。孤舟一夜兴，行客十年心。人代看天地，河流阅古今。乘槎无处觅，闲取水经寻。越鸟南飞去，徘徊望北林。何须江海上，始识子牟心。斥卤连河曲，谋生少耕织。丁夫贩海行，少妇负盐出。人卫临淇水，闾阎尚古风。但闻歌枣下，不见咏桑中。客兴在扬舲，怀人任醉醒。连宵风月美，七十五长亭。夏至南风盛，维舟向河澳。问君何淹留，南园荔枝熟。清源财赋窟，但富商与贾。笙歌满画船，谁识运丁苦。岸傍新种柳，短短濯流丝。未足烦君折，春情只自知。风声泛池荷，月色到衾枕。漕舟中夜喧，客子不遑寝。堤柳逆船行，岸花临水发。欲折寄情人，惆怅前朝别。浦日生残照，河风送晚凉。停桡未忍去，为爱岸边杨。长日惟临水，经旬不见山。欲兼山水趣，只有画图间。岭峤人未归，汀洲芳巳晚。时闻两岸香，不知花近远。转输萧相计，积贮贾生篇。月出万樯立，漕穿一线悬。志士不贪生，贞夫耻倖成。如何鲁连箭，只解射聊城。
舟行杂咏·其一
作者：区大相
朝代：明

易水横畿甸，燕山壮国门。南行望星斗，始觉北辰尊。
舟行杂咏·其七
作者：区大相
朝代：明

斥卤连河曲，谋生少耕织。丁夫贩海行，少妇负盐出。
舟行杂咏·其三
作者：区大相
朝代：明

落日官舟发，前溪箫鼓闻。只愁惊鹤梦，兼恐动鸥群。
舟行杂咏·其九
作者：区大相
朝代：明

客兴在扬舲，怀人任醉醒。连宵风月美，七十五长亭。
舟行杂咏·其二
作者：区大相
朝代：明

相送御沟水，天津南渡头。不堪临泛处，频上望京楼。
舟行杂咏·其五
作者：区大相
朝代：明

人代看天地，河流阅古今。乘槎无处觅，闲取水经寻。
舟行杂咏·其八
作者：区大相
朝代：明

人卫临淇水，闾阎尚古风。但闻歌枣下，不见咏桑中。
舟行杂咏·其六
作者：区大相
朝代：明

越鸟南飞去，徘徊望北林。何须江海上，始识子牟心。
舟行杂咏·其十
作者：区大相
朝代：明

夏至南风盛，维舟向河澳。问君何淹留，南园荔枝熟。
舟行杂咏·其十一
作者：区大相
朝代：明

清源财赋窟，但富商与贾。笙歌满画船，谁识运丁苦。
舟行杂咏·其十七
作者：区大相
朝代：明

岭峤人未归，汀洲芳巳晚。时闻两岸香，不知花近远。
舟行杂咏·其十三
作者：区大相
朝代：明

风声泛池荷，月色到衾枕。漕舟中夜喧，客子不遑寝。
舟行杂咏·其十九
作者：区大相
朝代：明

志士不贪生，贞夫耻倖成。如何鲁连箭，只解射聊城。
舟行杂咏·其十二
作者：区大相
朝代：明

岸傍新种柳，短短濯流丝。未足烦君折，春情只自知。
舟行杂咏·其十五
作者：区大相
朝代：明

浦日生残照，河风送晚凉。停桡未忍去，为爱岸边杨。
舟行杂咏·其十八
作者：区大相
朝代：明

转输萧相计，积贮贾生篇。月出万樯立，漕穿一线悬。
舟行杂咏·其十六
作者：区大相
朝代：明

长日惟临水，经旬不见山。欲兼山水趣，只有画图间。
舟行杂咏·其十四
作者：区大相
朝代：明

堤柳逆船行，岸花临水发。欲折寄情人，惆怅前朝别。
舟行杂咏·其四
作者：区大相
朝代：明

野旷天明水，风清月在林。孤舟一夜兴，行客十年心。
舟过南浦伤胡孟韬
作者：区大相
朝代：明

关情南浦路，生别已凄然。风雨怀人地，江湖哭友年。斗间气已没，稷下誉长悬。寂寞徐祠侧，谁令高士传。
芦之水四章
作者：区大相
朝代：明
体裁：四言诗

芦之水，不容舠。炎夏仲月，火云熇熇。我行无期，仆夫告劳。虽劳矣，我心则敖。（一章）芦之水，不容苇。炎夏仲月，火云旆旆。我行无极，仆夫告瘁。虽瘁矣，我心则惠。（二章）奉命徂征，适彼王郊。王郊无毛，室家嗷嗷。仆夫之劳，犹可敖也。室家嗷嗷，不可敖也。（三章）奉命徂征，适彼王遂。王遂如燬，饥人如猬。仆夫之瘁，犹可惠也。饥人如猬，不可惠也。（四章）
花下逢故人
作者：区大相
朝代：明

花里逢君倒玉卮，情多未语又伤离。檐前碧柳如相怨，绾尽长条知为谁。
花朝忆故园
作者：区大相
朝代：明

故里花开日，壶觞特地忙。朝携东郭饮，暮宴西家庄。常恐人事累，兼愁风雨妨。如何系簪绂，端坐阅时芳。
芳树
作者：区大相
朝代：明

芳树初芳日，与君同上春。最蒙瑶席赏，俱照玉台新。叶暗萦歌袖，花飞承舞巾。从来攀折意，都在艳阳辰。
苑西书楼宴坐兼答陈生
作者：区大相
朝代：明

小楼东面禁林芬，闲坐高谈到夕曛。天近彩云排牖入，风回清漏隔花闻。观书滥许三坟富，对酒才过数盏醺。见说名山好藏副，欲探石室与论文。
苑西楼客至
作者：区大相
朝代：明

小楼仙苑外，芳树碧城隅。留客因题竹，闲吟且据梧。浊醪过近市，粗饭具中厨。谑浪金门隐，风流即我徒。
草堂新开四家兄携诸侄自？川移舫志喜
作者：区大相
朝代：明

自枉移舟约，先令扫户迎。入林仍共侄，举步即随兄。园蕊连枝发，池篁迸砌生。殷勤此酬劝，弥畅友于情。虽居穗城北，常忆？川东。胜怀因物寓，芳意与君同。小酌花间露，高谈竹下风。时闻棠棣咏，来对玉兰丛。
草堂新开四家兄携诸侄自？川移舫志喜·其二
作者：区大相
朝代：明

虽居穗城北，常忆？川东。胜怀因物寓，芳意与君同。小酌花间露，高谈竹下风。时闻棠棣咏，来对玉兰丛。
草堂新开四家兄携诸侄自�川移舫志喜·其一
作者：区大相
朝代：明
体裁：五言律诗

自枉移舟约，先令扫户迎。入林仍共侄，举步即随兄。园蕊连枝发，池篁迸砌生。殷勤此酬劝，弥畅友于情。
草堂新开四家兄携诸侄自�川移舫志喜·其二
作者：区大相
朝代：明
体裁：五言律诗

虽居穗城北，常忆�川东。胜怀因物寓，芳意与君同。小酌花间露，高谈竹下风。时闻棠棣咏，来对玉兰丛。
荒馆种竹率尔成咏聊寄一时之兴得十二绝句
作者：区大相
朝代：明

拂雾梢初起，干霄意巳长。枝高承月露，节苦任风霜。丛翠当轩密，新阴南席移。晚来风雨至，应长出墙枝。尽堪供啸咏，不假报平安。莫谓龙身小，风云终日寒。本买王猷宅，兼开蒋诩园。不须期二仲，好客但过门。当日一壶酒，空谈晋代风。今朝玉麈尾，几个竹林中。客居能免俗，尘事讵能清。坐近淩风干，方知饮露情。秀色凭开帙，清凉荫弈棋。名贤须对酒，留客共题诗。近种墙东竹，时常借客看。长安无钓侣，不虑伐渔竿。昔住筼筜谷，千竿绿映池。虽无封比渭，窃有咏临淇。处士移孤干，高僧惠数竿。清风共明月，今夕称閒官。江南云水乡，蓟北冰霜地。由来岁寒心，不以移根异。劲节含龙箨，孤标出凤池。最宜风月夜，不遣俗人知。
荒馆种竹率尔成咏聊寄一时之兴得十二绝句·其一
作者：区大相
朝代：明

拂雾梢初起，干霄意巳长。枝高承月露，节苦任风霜。
荒馆种竹率尔成咏聊寄一时之兴得十二绝句·其七
作者：区大相
朝代：明

秀色凭开帙，清凉荫弈棋。名贤须对酒，留客共题诗。
荒馆种竹率尔成咏聊寄一时之兴得十二绝句·其三
作者：区大相
朝代：明

尽堪供啸咏，不假报平安。莫谓龙身小，风云终日寒。
荒馆种竹率尔成咏聊寄一时之兴得十二绝句·其九
作者：区大相
朝代：明

昔住筼筜谷，千竿绿映池。虽无封比渭，窃有咏临淇。
荒馆种竹率尔成咏聊寄一时之兴得十二绝句·其二
作者：区大相
朝代：明

丛翠当轩密，新阴南席移。晚来风雨至，应长出墙枝。
荒馆种竹率尔成咏聊寄一时之兴得十二绝句·其五
作者：区大相
朝代：明

当日一壶酒，空谈晋代风。今朝玉麈尾，几个竹林中。
荒馆种竹率尔成咏聊寄一时之兴得十二绝句·其八
作者：区大相
朝代：明

近种墙东竹，时常借客看。长安无钓侣，不虑伐渔竿。
荒馆种竹率尔成咏聊寄一时之兴得十二绝句·其六
作者：区大相
朝代：明

客居能免俗，尘事讵能清。坐近淩风干，方知饮露情。
荒馆种竹率尔成咏聊寄一时之兴得十二绝句·其十
作者：区大相
朝代：明

处士移孤干，高僧惠数竿。清风共明月，今夕称閒官。
荒馆种竹率尔成咏聊寄一时之兴得十二绝句·其十一
作者：区大相
朝代：明

江南云水乡，蓟北冰霜地。由来岁寒心，不以移根异。
荒馆种竹率尔成咏聊寄一时之兴得十二绝句·其十二
作者：区大相
朝代：明

劲节含龙箨，孤标出凤池。最宜风月夜，不遣俗人知。
荒馆种竹率尔成咏聊寄一时之兴得十二绝句·其四
作者：区大相
朝代：明

本买王猷宅，兼开蒋诩园。不须期二仲，好客但过门。
荣庄李贵妃挽词 其一 内制
作者：区大相
朝代：明

鱼贯方仪茂，椒涂惠问崇。承恩辞并辇，随御忆当熊。贵幸全无比，荣华亦易空。只馀团扇咏，犹似怨秋风。
荣庄李贵妃挽词 其三 内制
作者：区大相
朝代：明

灵卫陈金册，仙舆导桂旗。言随王母去，独御彩云归。尘满新辞幄，香残旧赐衣。圣君希女谒，徒惜此贤妃。
荣庄李贵妃挽词 其二 内制
作者：区大相
朝代：明

平生宠未歇，兹夕来何迟。寂寂云光落，姗姗仙步疑。授环徒有眷，傍辇更无期。何异姑繇水，凄然望乐池。
荣庄李贵妃挽词·内制
作者：区大相
朝代：明

鱼贯方仪茂，椒涂惠问崇。承恩辞并辇，随御忆当熊。贵幸全无比，荣华亦易空。只馀团扇咏，犹似怨秋风。平生宠未歇，兹夕来何迟。寂寂云光落，姗姗仙步疑。授环徒有眷，傍辇更无期。何异姑繇水，凄然望乐池。灵卫陈金册，仙舆导桂旗。言随王母去，独御彩云归。尘满新辞幄，香残旧赐衣。圣君希女谒，徒惜此贤妃。
莫愁湖曲
作者：区大相
朝代：明

湖上烟花暝，湖中丝管催。木兰双桨在，何处莫愁来。荡漾芙蓉花，惊出鸳鸯鸟。芳湖明月曲，吹送吴天晓。碧水似开镜，远山如画眉。岸花凝笑脸，堤柳斗腰肢。借问卢家女，佳名是莫愁。不知秋别恨，何处上心头。
莫愁湖曲·其一
作者：区大相
朝代：明

湖上烟花暝，湖中丝管催。木兰双桨在，何处莫愁来。
莫愁湖曲·其三
作者：区大相
朝代：明

碧水似开镜，远山如画眉。岸花凝笑脸，堤柳斗腰肢。
莫愁湖曲·其二
作者：区大相
朝代：明

荡漾芙蓉花，惊出鸳鸯鸟。芳湖明月曲，吹送吴天晓。
莫愁湖曲·其四
作者：区大相
朝代：明

借问卢家女，佳名是莫愁。不知秋别恨，何处上心头。
董玄宰太史席上送朱君采舍人
作者：区大相
朝代：明

西颢澄夕爽，朋簪聚华宴。置酒宫树侧，别我凤池彦。秋阴递城阙，寒吹横郊甸。河柳半萧疏，汀葭已淩乱。飒飒鸣风条，离离度云雁。燕云驰蓟丘，楚江望吴岘。忆我二三友，召对蓬莱殿。抗言云汉表，意气人所羡。骑出紫骅骝，挥鞭若流电。及此秋风期，落叶倏焉散。虽阻芸阁欢，乃惬萱闱恋。同袍美昼游，之子去乘传。勋业当茂龄，荣华岂绅弁。寄言买臣者，无忽昔贫贱。
蓟门早秋
作者：区大相
朝代：明

蓟城杨柳早寒知，不待秋来气已悲。乡国看为天尽处，塞门愁记雁来时。关前汉骑侵晨发，楼上胡笳向暮吹。叶落深闺徒下泪，从今征戍几年期。
蓟门蚤秋
作者：区大相
朝代：明

大火流西陆，凉云起北州。苍茫易水暮，萧瑟蓟门秋。野外鹰初击，梁间燕不留。如何芳岁晏，叹息此行游。边地凉风蚤，萧萧吹众芳。白云来蓟苑，秋色过辽阳。思发清商引，愁含明月光。离心对摇落，为寄雁南翔。
蓟门蚤秋·其一
作者：区大相
朝代：明

大火流西陆，凉云起北州。苍茫易水暮，萧瑟蓟门秋。野外鹰初击，梁间燕不留。如何芳岁晏，叹息此行游。
蓟门蚤秋·其二
作者：区大相
朝代：明

边地凉风蚤，萧萧吹众芳。白云来蓟苑，秋色过辽阳。思发清商引，愁含明月光。离心对摇落，为寄雁南翔。
虎丘山作
作者：区大相
朝代：明

涉江数百里，历览苦未厌。饮水过南零，采茶入阳羡。兹山隐平陆，彩翠扬芳甸。周峙转绿畴，环流伏昏堑。近瞩俯长洲，远眺纡吴岘。灵閟迹多幻，精韬形屡变。虎踞丘藏金，龙去泉沉剑。崖坼涧无底，海涌流常溅。触耳易骇闻，寓目非常见。且娱耳目玩，孰资有无辨。改步换丘壑，四时等游宴。荒台麋鹿上，广石笙歌占。解佩尽佳人，褰兰多秀彦。别有幽深处，是为松竹院。喧寂非一趣，静躁亦殊眷。战胜貌自肥，道充物固贱。寄言来游客，兹理可深念。
虔州西津桥作
作者：区大相
朝代：明

生平重游侠，中岁颇艰虞。宝剑南来越，雕弓北射胡。风云开上国，雨雪壮长途。候吏何须问，关门昨弃繻。
虔江月夜朱贞吉过饮舟中
作者：区大相
朝代：明

章贡交流地，云霞把袂初。津梁吾系缆，山寺子驱车。朗月团沙白，寒星动水虚。青萍斗间气，鸿宝枕中书。霜叶晚堪脱，岩花寒未疏。征帆迟明发，蓬转又何如。
蚤春园桃盛开亲友携酒过赏得春字
作者：区大相
朝代：明

柴门别是武陵津，金马初辞侍从臣。赖有小桃开野径，暂攀游骑驻芳尘。临风乍发藏歌鸟，映水时翻见丽人。几度花前得共醉，那能不惜故园春。
蚤秋旅怀
作者：区大相
朝代：明

白露先时下，莎鸡乘夕鸣。郊原芳意敛，门馆蚤凉生。塞雁思南向，闺人念北征。客心已多恨，是日难为情。
蠲愤
作者：区大相
朝代：明

贫贱难久居，勋业惧晚成。老骥志千里，达士感河清。翩翩当衢客，青云耀冠缨。如何穷愁子，终岁忧患婴。拔剑欲出门，我剑悲且鸣。长路脂吾车，路险车轴倾。惊飙号垄树，穷猿多哀声。寒江日夜逝，焉知游子情。在贱常思贵，处约常愿盈。人理苟如此，天运安得平。沉晦非我致，俟命何所营。
行九里松向天竺
作者：区大相
朝代：明

步入春溪九里松，南屏如画障芙蓉。遥知金界焚香处，天竺峰头朝暝钟。
行经玉蝀望太液池
作者：区大相
朝代：明

雕阑宛转度芳溪，映日春旗拂綵霓。碧浪晴开天苑右，青山近出帝城西。潭鱼在藻惊人跃，谷鸟衔花过水啼。惟有岸杨与汀草，长承玉辇幸金堤。
行经路傍古墓
作者：区大相
朝代：明

路傍何代墓，欲问了无因。当日铭碑者，斯焉骨亦陈。陵谷有回换，况乃绮罗身。重泉一以闭，千载不复晨。蒙密荆杞乱，纵横石兽奔。珠襦为人取，玉体蝼蚁亲。田狸升树啼，牧竖歌伐薪。幽幽垄上日，靡靡草间燐。雍门不足涕，蒿里不足呻。恨无一杯酒，酹此泉下人。安见千年后，谁非狐兔尘。
行自西关经黎司勋林太史邓廷评故居晚登北山
作者：区大相
朝代：明

肃驾阅林坰，回镳历江岛。归马不待策，悠悠遵故道。故道多遗庐，即事念同好。哀哉二三子，捐世一何早。忽忽十年间，斯人骨并槁。秋风折璚柯，斗光埋剑宝。既兴酒垆感，复切山阳悼。登高望所思，逝川何浩浩。往者不可追，一樽聊自倒。孰是天地终，而能长寿考。
行至杭州复与林翁二太史相及
作者：区大相
朝代：明

方舟共南下，中道屡相望。趋步皆迷路，翻飞总后行。微踪易抛掷，孤棹久傍徨。汜滥潮波远，邅回江路长。挈提虽左右，毛羽共翱翔。雨散分襟过，风期把袂将。简书予有畏，史笔尔称良。相遇犹三舍，齐盟复两乡。櫜鞬如在晋，佳丽昔闻杭。信是周旋地，能令乐事偿。汰扬俱莫诮，前后亦何妨。
行至淮阴会有勘河之役感赋
作者：区大相
朝代：明

行河冠盖日相仍，万井萧条思不胜。淮水建瓴嗟下邑，汉家沉璧护诸陵。禹功四载今何赖，贾策三条晚见称。疏凿更须平土颂，能歌瓠子亦中兴。
衡阳山家作
作者：区大相
朝代：明

山村八九月，茅屋两三家。古道连枫叶，闲门落桂花。竹深鸡犬静，松暝炊烟斜。已似到田舍，犹嫌归路赊。
被弹将南行作二十四韵
作者：区大相
朝代：明

平生怀耿介，才识非通饶。徒以乡闾誉，谬蒙明主招。壮图依日月，长策起渔樵。迂薄妨贤路，疏庸负圣朝。遭逢良匪偶，谗构谅无繇。自省文儒望，何干俗吏条。含情常脉脉，负谤实哓哓。大雅颓孤响，良朋失久要。高林动风叶，平陆涌波潮。众口金徒铄，群言石可漂。青蝇点圭璧，斥鴳议鹏雕。不量叔孙武，其如公伯寮。小来交易合，大往道宁消。鸿渐仍于木，莺迁暂下乔。马曹官始调，虎观秀曾翘。思就南溟息，期从北海超。冰壶元自洁，瑶瑟讵更调。直道无妨黜，浮荣从见剽。有怀常不寐，独酌谩成谣。鬒发思君变，丹心去国摇。盈虚时所昧，倚伏理恒昭。胜负争蜗角，功名覆鹿蕉。离群友鸾鹤，委佩杂兰苕。畏路今何畏，驩兜更有苗。
襄阳仲宣楼
作者：区大相
朝代：明

漂泊依刘日，悲凉作赋年。无家浮汉水，有客忆秦川。乡国浮云外，江湖落雁前。逢时虽异感，怀土共凄然。
襄阳览古
作者：区大相
朝代：明

落日荒原上，清川思不穷。含悲登岘首，高眺入隆中。封壤吴都旧，江山楚望雄。桔槔辞汉老，耕稼访庞公。树远荆门接，云低梦泽空。池台思故国，冠盖想遗风。霜绽千村橘，烟含两岸枫。登楼虽有赋，感叹为谁终。
西樵山中寄示梁少仲黎君玺兄弟兼答龚文学
作者：区大相
朝代：明

扁舟泛云海，爱此樵湖春。缥缈度松壑，逍遥离俗尘。山如采芝岭，水似种桃津。君看烟霞路，应无朝市人。
西樵山行作
作者：区大相
朝代：明

樵山正可樵，石路上岧峣。复值观棋侣，同聆伐木谣。云垂接羽盖，虹起蹑天桥。自有淹留处，无烦折桂招。逍遥彩云际，窈窕春山阿。灌木见垂葛，孤村闻伐柯。烟霞尘事少，水石野情多。若问东山意，其如风月何。
西樵山行作·其一
作者：区大相
朝代：明

樵山正可樵，石路上岧峣。复值观棋侣，同聆伐木谣。云垂接羽盖，虹起蹑天桥。自有淹留处，无烦折桂招。
西樵山行作·其二
作者：区大相
朝代：明

逍遥彩云际，窈窕春山阿。灌木见垂葛，孤村闻伐柯。烟霞尘事少，水石野情多。若问东山意，其如风月何。
西湖春游曲
作者：区大相
朝代：明

青萍照绿芜，细柳漾新蒲。翡翠金堤并，鸳鸯玉水俱。时逢湘浦驾，来弄汉皋珠。春和日载阳，春思复多伤。野色含朝霭，流文荡晓光。游心不自已，步步惜时芳。人行丹嶂里，鸟度绿芜中。烟雾藏春寺，湖山绕故宫。兰叶搴犹短，花枝折未空。湖镜何曾拭，山眉本自舒。叶稠初隐鸟，花落乍惊鱼。自有淩波步，回看掷果车。上路填车马，中流沸管弦。折花伤玉手，照水落金钿。及此芳春日，俱宜妙丽年。银鞍驰白马，玉轭驾黄牛。来往红尘陌，嬉游绿水洲。莺啼喧桂席，鱼戏动莲舟。宝袖拭琼箫，金妆隐翠翘。衫长风袅袅，钗重步摇摇。鸣佩游三竺，回镳度六桥。燕巢知岁别，莺语识年华。独坐闲调瑟，明妆出浣纱。春风日暮起，愁杀上湖花。青阳既荡渭，绿水复盈淇。有女怀春出，容颜不可思。流光一抛掷，沉叹返空帷。
西湖春游曲·其一
作者：区大相
朝代：明

青萍照绿芜，细柳漾新蒲。翡翠金堤并，鸳鸯玉水俱。时逢湘浦驾，来弄汉皋珠。
西湖春游曲·其七
作者：区大相
朝代：明

宝袖拭琼箫，金妆隐翠翘。衫长风袅袅，钗重步摇摇。鸣佩游三竺，回镳度六桥。
西湖春游曲·其三
作者：区大相
朝代：明

人行丹嶂里，鸟度绿芜中。烟雾藏春寺，湖山绕故宫。兰叶搴犹短，花枝折未空。
西湖春游曲·其九
作者：区大相
朝代：明

青阳既荡渭，绿水复盈淇。有女怀春出，容颜不可思。流光一抛掷，沉叹返空帷。
西湖春游曲·其二
作者：区大相
朝代：明

春和日载阳，春思复多伤。野色含朝霭，流文荡晓光。游心不自已，步步惜时芳。
西湖春游曲·其五
作者：区大相
朝代：明

上路填车马，中流沸管弦。折花伤玉手，照水落金钿。及此芳春日，俱宜妙丽年。
西湖春游曲·其八
作者：区大相
朝代：明

燕巢知岁别，莺语识年华。独坐闲调瑟，明妆出浣纱。春风日暮起，愁杀上湖花。
西湖春游曲·其六
作者：区大相
朝代：明

银鞍驰白马，玉轭驾黄牛。来往红尘陌，嬉游绿水洲。莺啼喧桂席，鱼戏动莲舟。
西湖春游曲·其四
作者：区大相
朝代：明

湖镜何曾拭，山眉本自舒。叶稠初隐鸟，花落乍惊鱼。自有淩波步，回看掷果车。
西湖杂曲
作者：区大相
朝代：明

城外朱楼映晓霞，酒船伎舸各穿花。少年尽日出行乐，薄暮还寻苏小家。平湖一带绕山根，山上禅宫湖上村。逋客宅边招隐士，鄂王坟上赛忠魂。妆楼舞榭属回堤，垂柳垂杨拂水齐。可惜西湖千顷浪，更无人解钓清溪。泛舟湖上仰神仙，桂楫中流兴渺然。好是米家书画舫，元非越女芰荷船。当筵窈窕善吴音，能唱新词动客心。忽听阳春传雅曲，是谁湖上发高吟。
西湖杂曲·其一
作者：区大相
朝代：明

城外朱楼映晓霞，酒船伎舸各穿花。少年尽日出行乐，薄暮还寻苏小家。
西湖杂曲·其三
作者：区大相
朝代：明

妆楼舞榭属回堤，垂柳垂杨拂水齐。可惜西湖千顷浪，更无人解钓清溪。
西湖杂曲·其二
作者：区大相
朝代：明

平湖一带绕山根，山上禅宫湖上村。逋客宅边招隐士，鄂王坟上赛忠魂。
西湖杂曲·其五
作者：区大相
朝代：明

当筵窈窕善吴音，能唱新词动客心。忽听阳春传雅曲，是谁湖上发高吟。
西湖杂曲·其四
作者：区大相
朝代：明

泛舟湖上仰神仙，桂楫中流兴渺然。好是米家书画舫，元非越女芰荷船。
西风
作者：区大相
朝代：明

西风动万里，羁客不禁秋。送雁过关塞，惊尘上戍楼。乍嘶胡马动，谩捲汉旌愁。辛苦防秋卒，黄沙战未休。
见舆人妇携儿女馈饷其夫
作者：区大相
朝代：明

岂是春田馌，将无玉案齐。应怜齐相御，好谢买臣妻。路李枝多子，山梅花满蹊。此时闺中望，玉箸几行啼。
见马上持牡丹花者
作者：区大相
朝代：明

纷纷游骑度，暧暧芳尘移。窈窕谁家子，名花折且持。方为眷嘉节，特用比容姿。紫雾襟前拂，香风手上吹。含情欲谁赠，脉脉中自私。
观滴水蓬
作者：区大相
朝代：明

玉女宫前小洞天，忽逢灵境兴翛然。阴崖乱滴非关雨，碧甃承流若有泉。风递清声摇杂佩，涧含春溜泻平田。醴泉神瀵何如此，便欲抽毫续水篇。
解监宅看海棠
作者：区大相
朝代：明

解家海棠帝苑边，开时车马日喧阗。游人不为金貂贵，近侍能留锦绣筵。
访具次阻雨马户部村庄作
作者：区大相
朝代：明

重来七圣路，回首襄城阴。雨至烟村失，云归山径沉。飞流奔绝涧，复栈起危岑。牧马何方问，迷途岂自今。
访唐寅仲青门别业
作者：区大相
朝代：明

地即青门世岂秦，孤亭云树坐幽人。藤枝半覆弹棋几，花蕊偏承漉酒巾。入座峰阴猿欲卧，悬阶巢影鹤俱驯。著书渐老松门约，何限王孙碧草春。
访杨肖韩丹室戏赠
作者：区大相
朝代：明

一官病后著潜夫，归访仙人九节蒲。考室自能依八桂，为园先学种三珠。但驱鸡犬抛丹药，莫唤儿童镊白须。闲共羽流争胜负，不因棋局即呼卢。
访黄公绍隐居
作者：区大相
朝代：明

久抛簪绂谢人群，独闭藤萝注古文。桂发秋山多偃蹇，兰生春谷本清芬。双童竹下扶迎客，短榻花间卧看云。近日称诗遍城市，风流终愧不如君。
诸客过集同送舍弟之东明
作者：区大相
朝代：明

努力向明时，悠然眷路歧。之官怀弟别，对友念兄离。夜雨黎阳树，春风濮水湄。明朝棣华咏，应接芾棠诗。季弟难兄誉，仁风在播扬。去天郎宿近，行县绶花香。丹阙占凫影，青云起雁行。顾惭采风史，抽笔伫循良。
诸客过集同送舍弟之东明·其一
作者：区大相
朝代：明

努力向明时，悠然眷路歧。之官怀弟别，对友念兄离。夜雨黎阳树，春风濮水湄。明朝棣华咏，应接芾棠诗。
诸客过集同送舍弟之东明·其二
作者：区大相
朝代：明

季弟难兄誉，仁风在播扬。去天郎宿近，行县绶花香。丹阙占凫影，青云起雁行。顾惭采风史，抽笔伫循良。
读酒徒传赠张子
作者：区大相
朝代：明

鼎鼎百年内，斯人始达生。沉酣寄天地，沾醉傲公卿。五岳移糟垒，三江洗玉觥。梅花澄宿酝，竹叶解朝醒。足了一生事，何论万古名。最宜看月上，难待是河清。北海樽罍满，东山丝管鸣。不能酬酒诰，秉烛也同倾。
谒先墓
作者：区大相
朝代：明

久宦抛庐舍，衔恩展墓田。岁时违洒拂，霜露几凄然。马踏残秋草，乌啼古树烟。孤忠犹未白，何敢报重泉。地下音容在，人间岁月侵。年将世泽远，江与泪痕深。鸟雀荒村路，松楸久客心。空劳岵屺咏，终废蓼莪吟。
谒先墓·其一
作者：区大相
朝代：明

久宦抛庐舍，衔恩展墓田。岁时违洒拂，霜露几凄然。马踏残秋草，乌啼古树烟。孤忠犹未白，何敢报重泉。
谒先墓·其二
作者：区大相
朝代：明

地下音容在，人间岁月侵。年将世泽远，江与泪痕深。鸟雀荒村路，松楸久客心。空劳岵屺咏，终废蓼莪吟。
谒张文献祠
作者：区大相
朝代：明

一代孤忠在，千秋大雅存。诗才推正始，相业忆开元。曝日陈金鉴，蒙尘想剑门。更吟羽扇赋，摇夺不堪论。
谒殷太师墓
作者：区大相
朝代：明

剖心非所惮，殒志始含凄。墓是周王表，碑犹孔圣题。原田无牧唱，宰木有乌啼。白日兼愁暮，高天逐恨低。殷墟不可问，朝代几消沉。直谏流终古，孤坟表至今。惊风飘落日，右道属前林。试问东周士，何人为剖心。
谒殷太师墓·其一
作者：区大相
朝代：明

剖心非所惮，殒志始含凄。墓是周王表，碑犹孔圣题。原田无牧唱，宰木有乌啼。白日兼愁暮，高天逐恨低。
谒殷太师墓·其二
作者：区大相
朝代：明

殷墟不可问，朝代几消沉。直谏流终古，孤坟表至今。惊风飘落日，右道属前林。试问东周士，何人为剖心。
谒焦君祠
作者：区大相
朝代：明

言乘扬子渡，遂访焦君庐。天地一鸿羽，江山几鹤书。松阴入洞古，帆影过窗虚。因谢区中想，道心闲有馀。
谢彦云谒选得书举子邀予共醉喜赋
作者：区大相
朝代：明

闻君有家庆，客舍共为娱。正待横腰绶，新看入掌珠。好音传过雁，小妇唱将雏。兰玉阶庭事，倾樽到老夫。
谢病遣怀
作者：区大相
朝代：明

闻君何事病相宜，长日高眠与咏诗。因昨归山眠未足，到来官舍起常迟。落拓无能一病夫，多时误却酒家胡。明朝病起看花去，斗酒一钱犹恨无。无病时常骑瘦马，沿街问酒踏花行。病来不虑妨官事，恐负花情与酒情。日长惟检药囊看，卧对花阴转石栏。无病病时皆闭户，不才偏称此閒官。
谢病遣怀·其一
作者：区大相
朝代：明

闻君何事病相宜，长日高眠与咏诗。因昨归山眠未足，到来官舍起常迟。
谢病遣怀·其三
作者：区大相
朝代：明

无病时常骑瘦马，沿街问酒踏花行。病来不虑妨官事，恐负花情与酒情。
谢病遣怀·其二
作者：区大相
朝代：明

落拓无能一病夫，多时误却酒家胡。明朝病起看花去，斗酒一钱犹恨无。
谢病遣怀·其四
作者：区大相
朝代：明

日长惟检药囊看，卧对花阴转石栏。无病病时皆闭户，不才偏称此閒官。
谢韶州偕诸僚邀游九成台
作者：区大相
朝代：明

虞帝昔巡衡岳至，山川万古有韶名。云霞尚想飞龙驭，箫管犹疑下凤城。石上松阴迎辇合，檐前溪响应琴鸣。延州岂必观皆遍，但鼓南薰佐圣明。
谭母寿歌
作者：区大相
朝代：明

大儿行年七十馀，矫如海鹤淩烟墟。为官岂必登卿相，得俸已足供亲娱。小儿行年六十四，壮志翩翩若奔骥。昨辞亲舍叩帝阍，今拜儒官过乡里。近闻小儿赴文僚，犹记大儿曾入朝。三釜从知屈捧檄，五斗何曾轻折腰。借问高堂今何岁，两儿垂白堂前戏。承颜徇禄各有人，长已归田少者仕。谩说麻源是女身，须知南岳降夫人。回看桂海鸾长度，却望绥山桃自春。
谷日晴
作者：区大相
朝代：明

谷日更宜晴，晴知百谷成。人情先卜岁，禽语已催耕。冻渚蒲芽短，春畦菜甲明。惟欣田舍酒，归与老农倾。
谷日雪
作者：区大相
朝代：明

谷日偏宜雪，花天正起风。春归瑶圃外，润洒玉田中。阁迥飘还集，阶暄落易融。螟蝗今岁少，野老喜年丰。
赋得云近蓬莱
作者：区大相
朝代：明

蓬苑与天通，祥云杳霭封。杂花开绛阙，接叶映霞峰。日袅仙衣丽，风飘御盖重。惟应常五色，朝暮自从龙。
赋得五星如连珠
作者：区大相
朝代：明

步历天元纪，占星子夜初。五行调自顺，众曜验非虚。丽汉光相烂，披云色互舒。贝连榆影密，珠贯纬文疏。历历称天佐，累累傍日车。正逢南至候，还绕北辰居。东井曾秦分，灵台自鲁书。更闻奎聚宿，太史奏何如。
赋得吴门市赠庞尉
作者：区大相
朝代：明

君不见梅尉昔游吴门市，本是南昌隐君子。暂埋名姓市廛中，曾抗封章汉廷里。吴门一鹤唳华亭，君其乘之朝太清。不嫌三黜官仍小，更作千秋吏隐名。
赋得巫山高
作者：区大相
朝代：明

巫山上半空，遥接楚王宫。岩影朝云上，猿啼暮雨中。锦屏千丈瀑，芳树万年丛。灵异信如此，高唐梦未通。
赋得文杏梁
作者：区大相
朝代：明

文杏梁，卢妇郁金堂。下临玉池水，双栖紫鸳鸯。春风杨柳堤，堤前步步得相将。文杏梁，赵女昭阳殿。绮闼十二重，琼檐语双燕。春风桃李花，花前岁岁还相见。
赋得文杏梁·其一
作者：区大相
朝代：明

文杏梁，卢妇郁金堂。下临玉池水，双栖紫鸳鸯。春风杨柳堤，堤前步步得相将。
赋得文杏梁·其二
作者：区大相
朝代：明

文杏梁，赵女昭阳殿。绮闼十二重，琼檐语双燕。春风桃李花，花前岁岁还相见。
赋得日再中
作者：区大相
朝代：明

阳德隆熙运，祥光应瑞躔。神曦腾四极，圆景曜中天。露浴朱轮净，云披宝镜鲜。无私临万国，有照彻重玄。测晷桐圭正，团阴树盖圆。六龙齐玉勒，万象烛玑璿。政睹丰亨候，仍看丽正年。明明宸位食，赫赫储宫连。午运符尧数，寅春接启贤。葵心何以献，长奉日华前。
赋得昆明池送陈守之昆阳
作者：区大相
朝代：明

昆明几百里，其上滇城开。地涌黔巫去，波浮金碧回。长堤罗郡邑，高澨出楼台。莲叶冲凫起，菱花拂镜回。鱼形看似石，沙影辨疑灰。汉帝穿池拟，荆臣建国来。伏流江底合，摇楫浪前催。作润资良守，何烦习战材。
赋得沙暖睡鸳鸯
作者：区大相
朝代：明

沙上眠鸳鸟，雌雄不异林。东风吹欲醉，渌水照同心。上客赠文绮，佳人思锦衾。昨宵春梦去，惟恨玉关深。
赋得泥融飞燕子
作者：区大相
朝代：明

泥融碧草芳，紫燕远相将。衔来微带湿，巢处定闻香。对舞玉池水，双栖文杏梁。袖中书未寄，夫婿隔湖湘。
赋得漆园
作者：区大相
朝代：明

漆园为吏傲何如，千载南华有旧居。巷口夕阳迷梦蝶，濠梁秋水忆观鱼。身闲久息机中灌，地迥真藏世外书。从宦由来非宦侣，至人心与世人疏。
赋得玉壶冰
作者：区大相
朝代：明

凝冰在玉壶，皎洁不藏污。中实提为有，含光看却无。倒倾非掌露，圆照类蠙珠。气冷朝昏澈，明通表里符。温寒虽异性，坚白岂殊途。幸得齐清誉，贞心肯自渝。
赋得琼岛
作者：区大相
朝代：明

琼岛带天池，文明复在兹。圣人曾慕此，君子昔居之。气候看仍别，波涛涉不疑。珠崖含月吐，鹏翥共云垂。地尽南浮日，天长北望时。因君奏海赋，彼甸更言奇。
赋得秋声
作者：区大相
朝代：明

独坐满清听，秋空何处寻。刁骚喧岸苇，淅沥递霜林。杂响云中雁，和鸣月下砧。初从寒叶度，转向夕山沉。不雨泉生夜，无钟梵送音。瑶琴将玉笛，一倍助萧森。
赋得采芳
作者：区大相
朝代：明

江南有思妇，江北望佳人。搴芳立洲渚，盈手掩罗巾。兰心既有托，蕙意难具陈。弄珠汉皋曲，拾翠洛川滨。日夕渺愁望，烟波讵能亲。草色匝幽馆，花枝摇暮津。寄言宦游子，须惜故园春。勿令芳岁别，千里隔音尘。
赋得首夏犹清和
作者：区大相
朝代：明

清和满禁城，淑景转朱明。日气笼花晚，风光拂絮轻。御园初试蝶，仙馆尚闻莺。庭藓侵阶上，池荷出水平。此时闲笔札，开阁坐蓬瀛。
赠七弟
作者：区大相
朝代：明

哲士怀远略，乘时册天府。朝从布衣游，薄暮饰簪组。遭逢岂不奇，契稷良自许。蹇余实蒙昧，于世寡俦侣。中岁偕令弟，比肩事明主。大册承天颜，崇班簉鹓羽。溯彼原鸰篇，匪曰但禦侮。馥馥泽中兰，众草岂其伍。懿兹王者香，贻来美人所。昔也产幽谷，今焉发瑶圃。所愿我同心，勋名茂鼎吕。烨烨三株树，托根在层城。上巢朱凤侣，下荫玉池清。醴泉灌其侧，彩云曜其英。岂无桃李花，懿此同根生。昔我游上国，子亦复北征。何期知己遇，乃协孔怀情。骅骝方驾疾，鹓鷟共枝鸣。穷达会有时，所宝在荣名。携手天路遥，期子扬徽声。
赠七弟·其一
作者：区大相
朝代：明

哲士怀远略，乘时册天府。朝从布衣游，薄暮饰簪组。遭逢岂不奇，契稷良自许。蹇余实蒙昧，于世寡俦侣。中岁偕令弟，比肩事明主。大册承天颜，崇班簉鹓羽。溯彼原鸰篇，匪曰但禦侮。馥馥泽中兰，众草岂其伍。懿兹王者香，贻来美人所。昔也产幽谷，今焉发瑶圃。所愿我同心，勋名茂鼎吕。
赠七弟·其二
作者：区大相
朝代：明

烨烨三株树，托根在层城。上巢朱凤侣，下荫玉池清。醴泉灌其侧，彩云曜其英。岂无桃李花，懿此同根生。昔我游上国，子亦复北征。何期知己遇，乃协孔怀情。骅骝方驾疾，鹓鷟共枝鸣。穷达会有时，所宝在荣名。携手天路遥，期子扬徽声。
赠亮上人
作者：区大相
朝代：明

久作双林客，仍参五叶禅。愿深能化俗，行苦更随缘。坐处苔生石，行时杖出泉。但持心印在，莫问几灯传。
赠侯见洲参政
作者：区大相
朝代：明

西藩车骑旧征南，八十閒居乐自耽。蓝尾杯深花下醉，蝇头书就烛边参。不烦鸠杖扶松径，自结云房傍竹潭。坐客莫谈蛮府事，紫薇堪笑鬓䰐鬖。
赠关羽客还罗浮
作者：区大相
朝代：明

频夜瑶台梦，君今采药还。终须去天上，常见在人间。葛令炉边宅，安期海上山。暂离亦千岁，记取别时颜。
赠刘武库玄子
作者：区大相
朝代：明

楼船横海日，属国护羌年。身保命不辱，名高谤愈全。乱蝉出深树，独鹤下秋烟。长揖去林壑，汝南多昔贤。
赠别乔世昌都谏
作者：区大相
朝代：明

潞河三尺冰，夷门千里道。岂不念离居，岁晏无芳草。芳草何足贵，所贵永为好。郁郁山上松，磊落而寿考。岂无霜雪侵，坚贞常自保。鸱鸮鸣高林，骐骥伏下皂。达哉塞上翁，所见一何早。冲风不起羽，强弩不穿缟。令终古所难，末路谁能巧。明哲昔有训，全真以为宝。
赠别包汝钝给事
作者：区大相
朝代：明

高台积雪多，大陆北风厉。行路寂无人，之子驾言逝。逝矣返故乡，眷言执离袂。与君四海人，六载为兄弟。既谐金石交，亦动风云契。良遇安可常，再陨临岐涕。有酒难自斟，无舟可共济。衔哀子傍皇，怨别我留滞。揽衣讯长途，执手期后会。久要贵不忘，愿子书衣带。
赠别林宫赞咨伯
作者：区大相
朝代：明

平昔寡俦侣，与子分弥敦。班联通禁掖，居止隔墙垣。壮怀夙有契，微尚颇亦存。亭皋一回首，落日眺川原。川原何迢迢，我思郁以烦。良友远行迈，何用展心魂。终同沧海去，未报紫宫恩。独有临期泪，要之平生言。秋山何苍苍，四顾尽萧索。临水送将归，离心对摇落。摇落难为欢，芳游宛如昨。时菊掇紫茎，霜筠飘素箨。去雁影离离，轻烟生漠漠。归骖陌上转，别词酒间作。未酬匡世志，共想还山乐。我怀良不虚，君情岂有托。何以赠前期，功名在麟阁。
赠别林宫赞咨伯·其一
作者：区大相
朝代：明

平昔寡俦侣，与子分弥敦。班联通禁掖，居止隔墙垣。壮怀夙有契，微尚颇亦存。亭皋一回首，落日眺川原。川原何迢迢，我思郁以烦。良友远行迈，何用展心魂。终同沧海去，未报紫宫恩。独有临期泪，要之平生言。
赠别林宫赞咨伯·其二
作者：区大相
朝代：明

秋山何苍苍，四顾尽萧索。临水送将归，离心对摇落。摇落难为欢，芳游宛如昨。时菊掇紫茎，霜筠飘素箨。去雁影离离，轻烟生漠漠。归骖陌上转，别词酒间作。未酬匡世志，共想还山乐。我怀良不虚，君情岂有托。何以赠前期，功名在麟阁。
赠别黄平倩编修
作者：区大相
朝代：明

层城丽白日，卿烟复绕缭。玉节下云中，湛露承天表。清清玉河水，上有特栖鸟。延颈顾其匹，善鸣何窈窕。俦匹岂不佳，欢会则云少。去去展周亲，行行隆汉道。汉道一何广，周原亦膴膴。碣石既东表，雁岭复西阻。驱车五原上，北眺长城下。列侯半城守，两阶尽干羽。回首望咸阳，兴言陟其岵。谁为北山诗，之子行将父。将父情既遑，与子谊非薄。暂辞紫阁欢，归恋庭闱乐。景风自南来，动我杯中酌。相送入关门，悠然满函谷。函谷连蜀城，恃险岂长略。子有经世言，铭之在剑阁。剑阁阻且深，铜梁不可越。锦城花似绮，巴江带如发。人行筇笮云，马踏峨眉月。道路信云险，之子尚驰突。情夷境自安，神畅力不屈。西望垄坂长，伊余阻愁绝。愁绝非为离，相对何萧瑟。谬登著作场，忝随文墨职。言宴及良辰，雠校无虚日。匪玉枉受攻，虽蓬乃自直。走兽尚索群，归鸿必求匹。临风结长想，愿托西飞翼。
赠别黄平倩编修·其一
作者：区大相
朝代：明

层城丽白日，卿烟复绕缭。玉节下云中，湛露承天表。清清玉河水，上有特栖鸟。延颈顾其匹，善鸣何窈窕。俦匹岂不佳，欢会则云少。去去展周亲，行行隆汉道。
赠别黄平倩编修·其三
作者：区大相
朝代：明

将父情既遑，与子谊非薄。暂辞紫阁欢，归恋庭闱乐。景风自南来，动我杯中酌。相送入关门，悠然满函谷。函谷连蜀城，恃险岂长略。子有经世言，铭之在剑阁。
赠别黄平倩编修·其二
作者：区大相
朝代：明

汉道一何广，周原亦膴膴。碣石既东表，雁岭复西阻。驱车五原上，北眺长城下。列侯半城守，两阶尽干羽。回首望咸阳，兴言陟其岵。谁为北山诗，之子行将父。
赠别黄平倩编修·其五
作者：区大相
朝代：明

愁绝非为离，相对何萧瑟。谬登著作场，忝随文墨职。言宴及良辰，雠校无虚日。匪玉枉受攻，虽蓬乃自直。走兽尚索群，归鸿必求匹。临风结长想，愿托西飞翼。
赠别黄平倩编修·其四
作者：区大相
朝代：明

剑阁阻且深，铜梁不可越。锦城花似绮，巴江带如发。人行筇笮云，马踏峨眉月。道路信云险，之子尚驰突。情夷境自安，神畅力不屈。西望垄坂长，伊余阻愁绝。
赠吴孝父归黄山
作者：区大相
朝代：明

黄山连碧虚，上有轩辕居。丹台久芜没，何客此结庐。结庐独长往，早发金庭想。高揖曹阮辈，炼药恣偃仰。紫房闭绿苔，清涧袅云来。丹井昔常洁，瑶宫今始开。自为黄山客，醉拂黄山石。兀然发孤啸，千峰敛暮色。何时启石关，投足遍人寰。意欲穷九有，归卧云松间。君去亦多时，君来何太迟。容成与浮丘，招手白云期。昔落风尘里，名姓在人耳。今返烟霞际，悠然与终始。三十二莲峰，荡漾金芙蓉。归来当见忆，云鹤许相从。
赠四兄
作者：区大相
朝代：明

桓山有四鸟，栖息同一枝。飞鸣自相应，饮啄亦相随。伯也忽先殂，仲氏念将离。羽翼各自远，声影一何悲。揽衣三叹息，觞至不能挥。愿逐南云翔，送子返故栖。昆山有良璧，连城剖见珍。投君君不宝，委置同沙尘。和氏既泣楚，蔺生复辞秦。光辉常夜发，声价动强邻。圣代饰瑚琏，胡弃清庙宾。徒令被褐客，掩抑情不申。愿言勿轻掷，识者需其人。
赠四兄·其一
作者：区大相
朝代：明

桓山有四鸟，栖息同一枝。飞鸣自相应，饮啄亦相随。伯也忽先殂，仲氏念将离。羽翼各自远，声影一何悲。揽衣三叹息，觞至不能挥。愿逐南云翔，送子返故栖。
赠四兄·其二
作者：区大相
朝代：明

昆山有良璧，连城剖见珍。投君君不宝，委置同沙尘。和氏既泣楚，蔺生复辞秦。光辉常夜发，声价动强邻。圣代饰瑚琏，胡弃清庙宾。徒令被褐客，掩抑情不申。愿言勿轻掷，识者需其人。
赠太医院心泉吴君
作者：区大相
朝代：明

问讯壶中隐，移家傍紫冥。世传医国业，囊挟度人经。素女留丹诀，真人葆性灵。录从新注续，方启世途醒。鼎畔敲云母，松根斸茯苓。雌雄铅汞用，龙虎坎离扃。药臼偏临水，茶垆半倚屏。焚香开紫诰，盥手诵黄庭。胜日云鸾舞，齐年海鹤形。儿孙何用祝，华烛礼坛星。
赠宪府王公治水歌
作者：区大相
朝代：明

黔漓奔腾灌牂牁，西倾万里扬洪波。寻常桂浦经过少，荡潏金沙似浊河。今年燕京四月风霾连朔漠，狐裘蒙茸雪花薄。诏书日恐时令乖，厥占大水飘城郭。经秋霪霖天欲漏，河伯望洋更东走。两涯不辨牛马群，万峰倒蹴蛟龙吼。双峡束流截奔马，崩涛怒号不得下。瀰漫但见苍梧云，溟泛那知洞庭野。洪荒之事谁能辨，眼底俄惊桑田变。市上渐见游釜鱼，幕中岂有归巢燕。激石穿堤未云已，冲波直捣孤城里。险极难论薪竹功，事急宁得芦灰止。是时城中万室命如丝，蚁穴恐溃千金陂。宪府行营苍水使，群僚亦秉玄夷麾。挥戈欲斩蛮云愁，投鞭东断沧波流。胼手胝足不言瘁，烈风淫雨有时休。转见越裳称海晏，知君才是济川舟。
赠少宗伯叶公
作者：区大相
朝代：明

宗伯升班峻，留曹宠任均。硕儒资典礼，天子命惟寅。讲席青宫出，仪章旧国陈。论思推补阙，制作睹维新。地近联三事，阶崇等四邻。离筵风退暑，华省气长春。礼乐从先进，簪裾接后尘。台衡频倚切，何幸属昌辰。
赠庄得全太史使西越
作者：区大相
朝代：明

别离良不易，兹别何煌煌。车徒盛意气，衢路生辉光。执手一相送，送子玉河阳。玉河清且涟，中有双鸳鸯。嬉游萍藻间，将举更回翔。将举欲何之，云涉江与湘。风云开赤社，玉节淩朱方。朝游苍梧侧，暮宿丹水傍。但言皇泽远，宁恤道里长。弦歌未终宴，仆御已严装。宵人竞荣宠，君子慎周防。归途倘见忆，为采秋兰芳。
赠张太仆质卿
作者：区大相
朝代：明

真妄本无端，是非多所误。方回北里辙，遽首南浮路。蚁泛难为欢，蛾巧易成妒。荏苒衣上尘，孰辨缁与素。落羽虞虚弦，春行畏多露。离颜已非昔，谁能待来故。
赠梁少仲东山旧隐
作者：区大相
朝代：明

三珠洞口玉台东，台上逍遥玄发翁。药市可曾逢葛令，博徒何必隐毛公。松间石髓凝霜白，囊里丹砂漉酒红。更说茅斋无一事，日调么凤竹林中。
赠汪知事赴闽幕
作者：区大相
朝代：明

薄宦驱驰越海湄，简书又向七闽移。莺花三月连南国，伴逐宫舟过武夷。春树迢迢隔海云，无诸城向海门分。花前忽送迁莺去，何处听莺又送君。
赠汪知事赴闽幕·其一
作者：区大相
朝代：明

薄宦驱驰越海湄，简书又向七闽移。莺花三月连南国，伴逐宫舟过武夷。
赠汪知事赴闽幕·其二
作者：区大相
朝代：明

春树迢迢隔海云，无诸城向海门分。花前忽送迁莺去，何处听莺又送君。
赠焦弱侯修撰使大梁
作者：区大相
朝代：明

袅袅青梧枝，结根缘高冈。兰生丛薄中，馨香随风扬。惟昔与吾子，嬉游翰墨场。早朝趋建礼，晚沐出长杨。饮我以醇酒，示我以周行。佳言比弦韦，佩之充明珰。今晨念远别，揽衣起徬皇。车徒将入洛，文赋已游梁。征马思长路，栖凫怨孤颃。念当从子逝，翮短不能翔。南陆鹜修轸，良会安可常。改途陟嵩少，为我吸玉浆。倘逢三花树，采采莫相忘。
赠番禺穆明府
作者：区大相
朝代：明

越井炎洲北，贲禺桂水东。神仙开胜概，良宰穆清风。海阔恩波似，春长惠化同。三城归保障，五石表年丰。政以鸣琴裕，文从制锦工。昔闻荆玉美，今见楚材雄。国瑞偏徵老，仁心欲化童。循良谁第一，推毂有群公。
赠羽客还罗浮
作者：区大相
朝代：明

云中有一士，冲默契希夷。五龙传睡法，双峰对茅茨。忆昨宿瑶台，龙虎守坎离。二月酿松花，乘鸾吹参差。囊中数丸药，不渴亦不饥。随分度世人，有缘即遇之。暂为京国客，恐滞还山期。一鹤唳秋云，三秀明春芝。愿从童子去，再拜称天师。
赠许太初
作者：区大相
朝代：明

方书与素琴，共有古人心。贻我青囊诀，聆君白雪音。烟霞驱病色，山水涤烦襟。何日炼金鼎，相携就竹林。
赠谭金吾还朝
作者：区大相
朝代：明

家住层城接御沟，承恩使越锦衣游。尺书入报明光殿，东尽扶桑看海流。年少才多好丈夫，朝回新拜执金吾。南过铜柱元标汉，西出榆关更射胡。
赠谭金吾还朝·其一
作者：区大相
朝代：明

家住层城接御沟，承恩使越锦衣游。尺书入报明光殿，东尽扶桑看海流。
赠谭金吾还朝·其二
作者：区大相
朝代：明

年少才多好丈夫，朝回新拜执金吾。南过铜柱元标汉，西出榆关更射胡。
赠黄汝纶
作者：区大相
朝代：明

汝纶淡荡人，白首困章句。为文拟送穷，作赋悲不遇。昨来客长安，稍枉故人步。时贵无所谒，囊空亦已屡。未蒙布衣召，且罄壶觞趣。今晨别我去，掉臂不肯住。千金谁鬻伎，五石君浮瓠。岂无国士心，终鲜尘埃顾。缔交二十载，俯仰见情愫。三叹白驹篇，气竭不能诉。
赠黎司训令定安
作者：区大相
朝代：明

除书催遣换儒绅，绛帐初辞墨绶新。地隔龙编开别岛，云连象郡暗遥津。波涛晓送琼台日，花树先成海县春。南涉珠崖天更远，蚤因凫舄上枫宸。
赠黎惟仁先生
作者：区大相
朝代：明

竹径松斋养道机，闻将名姓寄丹扉。盈阶兰玉森相茁，绕树鹓雏始学飞。红叶晚堆烧药鼎，白云閒补住山衣。尊前却笑磻溪叟，犹伴周王射猎归。
赣州阻水
作者：区大相
朝代：明

两涯新涨满，系缆动乡愁。万岭盘溪落，双桥带郡流。行人迷旧渡，宿鹭没前洲。失路今如此，谁能赋远游。
赣江曲
作者：区大相
朝代：明

章水西连贡水回，橹声摇过郁孤台。储潭庙里赛神出，几片香烟树杪来。一滩险过一难来，乱石拦江一线开。喷雪奔涛三百里，游心多向此中灰。嶕石崚嶒障逝波，鹧鸪啼处女郎歌。滩流已隔梅关远，犹问还家路几多。天柱滩连惶恐滩，南来此是利名关。行人不怕波涛恶，来过滩头重载还。二日看山快旅情，不知虚骇已多经。傍人莫怪舟行稳，来往溪禽识使旌。
赣江曲·其一
作者：区大相
朝代：明

章水西连贡水回，橹声摇过郁孤台。储潭庙里赛神出，几片香烟树杪来。
赣江曲·其三
作者：区大相
朝代：明

嶕石崚嶒障逝波，鹧鸪啼处女郎歌。滩流已隔梅关远，犹问还家路几多。
赣江曲·其二
作者：区大相
朝代：明

一滩险过一难来，乱石拦江一线开。喷雪奔涛三百里，游心多向此中灰。
赣江曲·其五
作者：区大相
朝代：明

二日看山快旅情，不知虚骇已多经。傍人莫怪舟行稳，来往溪禽识使旌。
赣江曲·其四
作者：区大相
朝代：明

天柱滩连惶恐滩，南来此是利名关。行人不怕波涛恶，来过滩头重载还。
辛卯中秋家人置酒亭中玩月
作者：区大相
朝代：明

秋月正宜看，秋城夜未阑。闺人张宴待，稚子捲帘欢。东壁蟾光入，中庭练影寒。年来种桂意，移傍五云端。
辛卯立春
作者：区大相
朝代：明

迟日条风散晓寒，东郊迎气转仙坛。城边雪送青旂色，天上春开白玉盘。细草乍侵宫路发，归鸿欲傍苑云看。韶光共道今年蚤，走马听莺过上兰。
辛卯重九城西禅林登眺
作者：区大相
朝代：明

燕郊载酒日，汉殿佩萸时。强赴重阳会，元无三径资。寒城淡古木，返景透疏篱。寂寞龙山后，柴桑与我期。清霜涂峻坂，晚日下西岑。客舍黄花满，关门红叶深。亲朋九日饮，乡土百年心。落帽胡为者，风流直至今。
辛卯重九城西禅林登眺·其一
作者：区大相
朝代：明

燕郊载酒日，汉殿佩萸时。强赴重阳会，元无三径资。寒城淡古木，返景透疏篱。寂寞龙山后，柴桑与我期。
辛卯重九城西禅林登眺·其二
作者：区大相
朝代：明

清霜涂峻坂，晚日下西岑。客舍黄花满，关门红叶深。亲朋九日饮，乡土百年心。落帽胡为者，风流直至今。
辛巳仲春有鹤一双巢于耆德寺浮屠顶上感而赋之
作者：区大相
朝代：明

有鸟双栖祇树林，翩然瑶水两仙禽。月临莲界巢初定，云满芝田岁已深。健翮风烟时并驭，清歌城郭更留音。千年一度梅花国，霄汉谁知万里心。
过三归台故址
作者：区大相
朝代：明

贤卿论叔代，夫子实才雄。盟定全生后，名垂不死中。相桓仁岂忝，结鲍契谁同。稍乏图王器，终成翌霸功。一匡谋乃合，三逐耻曾蒙。系槛心何在，持盈戒未终。饥乌残堞暮，春树古台空。最胜思遗事，泱泱表大风。
过亡友陈伯衡故居
作者：区大相
朝代：明

云房披素幔，雪涕访遗尘。竹石对今雨，图书非故人。鸟啼深巷静，花映古苔春。何处风前笛，悲来过四邻。
过兰阴不得游灵洞山房奉怀
作者：区大相
朝代：明

青溪迥绝少为邻，翠岭依微入望新。五柳种成才有径，千桃栽就更无津。云霞岂乏留宾榻，猿鹤从知待主人。见许初平为弟子，愿看棋局过千春。
过卫作
作者：区大相
朝代：明

环辙何心在磬声，卫多君子昔知名。陈诗无复桑中咏，问俗翻从枣下行。沁水繁花朝饮马，淇园深竹暮啼莺。最怜静女风流尽，谁识当年垂钓情。
过卫河太守年兄席上作
作者：区大相
朝代：明

善政由来继卫侯，宾筵况复甚风流。地过淇上多遗咏，客指周南未滞留。竹树千竿如水郭，荷花六月似江楼。他年胜事追河朔，紫李甘瓜即旧游。
过友人玉河官舍
作者：区大相
朝代：明

玉河草色正薰衣，下马官斋昼掩扉。客共主人清话久，莺啼深处雨霏霏。
过叶偶访邑人宋明府园亭留酌
作者：区大相
朝代：明

姓名犹未达，径造主人园。祇道双凫县，谁知五柳门。欢言成握手，晴景属开樽。见说辞官早，烟萝秋正繁。
过吕梁
作者：区大相
朝代：明

临河发棹唱，聊得洗尘机。夕鸟度山翠，空梁沉暮霏。孔观人已远，庄记事多违。从此茫茫去，中流击枻归。
过和靖宅
作者：区大相
朝代：明

惆怅高人鹤不回，独行幽径咏閒苔。春来旧宅无人问，空发孤山几树梅。
过曹溪
作者：区大相
朝代：明

闻道南华寺，寻源向此溪。水香浮钵远，山翠入檐低。樵路春游鹿，松房午放鸡。津梁云不远，过此识前迷。相传此溪胜，来渡莫辞频。一派澄心水，千年说法人。松门数里寺，茅屋几家邻。愿假慈航力，长成利涉津。
过曹溪·其一
作者：区大相
朝代：明

闻道南华寺，寻源向此溪。水香浮钵远，山翠入檐低。樵路春游鹿，松房午放鸡。津梁云不远，过此识前迷。
过曹溪·其二
作者：区大相
朝代：明

相传此溪胜，来渡莫辞频。一派澄心水，千年说法人。松门数里寺，茅屋几家邻。愿假慈航力，长成利涉津。
过武城
作者：区大相
朝代：明

言子留遗邑，经过挹素芬。林光川上见，城影渡头分。政以得人美，官应学道闻。弦歌问遗俗，客思坐氛氲。
过殷墟作
作者：区大相
朝代：明

北上朝歌里，南涉淇水隅。前有钜桥仓，后有鹿台䧢。宫阙久芜没，坟陵亦丘墟。借问此何郭，云是殷故都。才辩足拒谏，智力称绝殊。飞廉为助虐，崇伯更献谀。积粟逾太行，聚财倾昆吾。民离尚征敛，运去犹欢娱。剖心莫与悟，佯狂遂为奴。一朝孟津会，牧野誓师徒。粟为周人发，财为周人输。敌国行仁义，己身遭钺鈇。身死为世笑，笑此一独夫。感叹殷王子，多藏诚累愚。
过演易台
作者：区大相
朝代：明

大易兆未然，圣人炳先几。吾观商周际，易道实中微。贤哲被奴戮，奸佞何猖披。西伯执臣节，羑里见囚羁。忠信不见明，正直胎祸机。及乎履患害，始发忧危辞。倚伏信难豫，运会密相推。柔顺而文明，所以处明夷。道穷言始立，身困教乃垂。文王我师也，斯言岂吾欺。感愤登兹台，含悲竟此辞。
过皇店
作者：区大相
朝代：明

皇家新店跨神州，泉府虽盈万姓愁。今日何人忧国计，独劳天子自持筹。
过真定李巡抚出访谈岭海旧事
作者：区大相
朝代：明

南逾梅鋗关，北涉滹沱水。井陉桑柘挂斜阳，云是尉佗旧时里。尉佗当日窥南服，黄屋乘舆连左纛。老夫帝号窃自娱，汉世玺书勤讲睦。陆生片语何雄哉，北首同登朝汉台。全胜楼船南下日，好过终军系颈来。中丞熊轼抚全赵，越王旧里几临眺。忆昔提戈静海烽，此日登楼共长啸。草莽遗踪何用伤，铜标旧事转荒凉。天书倘借前矛去，更上高台吊越王。
过襄城登首山
作者：区大相
朝代：明

名山蕴灵躅，神宝丛仙班。地以旷绝超，路缘险涩艰。辇道绿萝合，神室白云闲。昔契神既王，今陟力未悭。高步升幽岨，侧耳聆潺暖。孤赏莫与晤，幽寻谁共扳。昔闻有熊帝，炼药于此间。广成窈而冥，玉童清且娴。鼎成龙忽去，一往不复还。深宫闭紫苔，曲房凋朱颜。得道轻黄屋，遗世守玄关。极望鼎湖上，龙髯不可攀。
过韶石
作者：区大相
朝代：明

玉辇南巡日，从天降九韶。仍闻舞百兽，真想格三苗。风雨仙灵集，云霞绛节朝。有时磐石上，天籁暮萧萧。轩帝钧天后，重华复此乡。皇风开楚越，大乐睹虞黄。石上停仙跸，云端识衮裳。珠丘不可望，流恨满潇湘。
过韶石·其一
作者：区大相
朝代：明

玉辇南巡日，从天降九韶。仍闻舞百兽，真想格三苗。风雨仙灵集，云霞绛节朝。有时磐石上，天籁暮萧萧。
过韶石·其二
作者：区大相
朝代：明

轩帝钧天后，重华复此乡。皇风开楚越，大乐睹虞黄。石上停仙跸，云端识衮裳。珠丘不可望，流恨满潇湘。
过高比部正甫斋中小酌无肴因共作贫仕诗
作者：区大相
朝代：明

黔娄过原宪，无事苦留宾。不识今朝贵，还疑旧隐沦。羹蔬胜肉味，酌醴比醪醇。丘壑道常在，田园情更亲。双钩窗下草，数卷架中尘。金马喧何避，桑枢辙屡新。饭儿同脱粟，衣仆尚悬鹑。有室堪容膝，无财可累身。祇言因宦达，何事以官贫。欲待抛簪绂，归寻南涧蘋。
过黄陵庙
作者：区大相
朝代：明

烟雨初消苦竹幽，鹧鸪啼破碧云愁。黄陵庙口西风急，不觉潇湘瑶草秋。远别谁传万古悲，乱篁秋草不胜思。湘江日暮行难进，空使愁云满九疑。
过黄陵庙·其一
作者：区大相
朝代：明

烟雨初消苦竹幽，鹧鸪啼破碧云愁。黄陵庙口西风急，不觉潇湘瑶草秋。
过黄陵庙·其二
作者：区大相
朝代：明

远别谁传万古悲，乱篁秋草不胜思。湘江日暮行难进，空使愁云满九疑。
还至胥江顺庆儒懿嘉贞恭慈国诸侄来迎
作者：区大相
朝代：明

八年思见汝，万里暂还人。兄弟皆成长，悲欢各自陈。山田数亩在，庭桂几枝新。闻道竹林宴，依然南阮贫。远道能怜叔，相将短棹迎。书常隔岁至，学有十年成。欢剧追儿戏，情多唤小名。东山棋局在，或可谢苍生。楚楚几家驹，相迎万里途。别时犹稚小，归略具髭须。见汝知吾老，逢人笑客迂。勋名休借问，终日愧驰驱。
还至胥江顺庆儒懿嘉贞恭慈国诸侄来迎·其一
作者：区大相
朝代：明

八年思见汝，万里暂还人。兄弟皆成长，悲欢各自陈。山田数亩在，庭桂几枝新。闻道竹林宴，依然南阮贫。
还至胥江顺庆儒懿嘉贞恭慈国诸侄来迎·其三
作者：区大相
朝代：明

楚楚几家驹，相迎万里途。别时犹稚小，归略具髭须。见汝知吾老，逢人笑客迂。勋名休借问，终日愧驰驱。
还至胥江顺庆儒懿嘉贞恭慈国诸侄来迎·其二
作者：区大相
朝代：明

远道能怜叔，相将短棹迎。书常隔岁至，学有十年成。欢剧追儿戏，情多唤小名。东山棋局在，或可谢苍生。
连朝闻太液池凫雁之声
作者：区大相
朝代：明

楼开天苑右，门对液池源。常日烟波思，经春凫雁喧。群呼知下集，连叫想高鶱。忆在江湖上，千声过水村。
送万年令麦仲张
作者：区大相
朝代：明

畴昔共林丘，知君静者流。万年今作县，百里昔称侯。山水清官况，琴书美宦游。吏情何必习，民瘼但须求。预想弦歌化，兼闻保障优。贤声来北阙，风景出南州。细草偏萦绶，翔鸾且狎鸥。河洲春水发，送子思悠悠。
送人之辽阳
作者：区大相
朝代：明

北风十日吹胡桑，貂裘为客去渔阳。马上宝弓如满月，腰间匕首似悬霜。吴客酣歌出蓟门，阴山猎火照河源。因声寄语辽西将，今日胡儿正负恩。
送人之辽阳·其一
作者：区大相
朝代：明

北风十日吹胡桑，貂裘为客去渔阳。马上宝弓如满月，腰间匕首似悬霜。
送人之辽阳·其二
作者：区大相
朝代：明

吴客酣歌出蓟门，阴山猎火照河源。因声寄语辽西将，今日胡儿正负恩。
送人还山
作者：区大相
朝代：明

君从山中来，复向山中去。长啸谢人群，浊世不可住。夜雨长瑶草，晨风送鸾驭。以我一片心，挂向瑶台树。
送何仪部稚孝谪桂林
作者：区大相
朝代：明

长沙非不远，南去更萧森。谪宦楚山尽，独行湘水深。乡书同雁少，官舍共猿吟。今夕怀人梦，随君到桂林。
送何公露佥宪之豫章
作者：区大相
朝代：明

豫章东望即东吴，宪节西行人画图。部下神仙称悬尉，赋中山水美洪都。秋风骑从登庐岳，明月官斋对蠡湖。见说南州能下榻，不知谁向府中趋。
送何平甫同年宰嘉兴
作者：区大相
朝代：明

东南信多美，此地霸王州。云凫去渺渺，江路溯悠悠。宿昔嘉禾郭，今兹烟雨楼。水绕吴洲曲，山连秦望浮。河阳种花去，单父鸣琴游。燕树雪成霙，黄河冰可步。近郭送骖騑，遥山起烟雾。别筵方恨促，怀歌已言暮。蘋洲千里思，桂楫三江路。去羡淩风舄，送子西陵渡。
送何平甫同年宰嘉兴·其一
作者：区大相
朝代：明

东南信多美，此地霸王州。云凫去渺渺，江路溯悠悠。宿昔嘉禾郭，今兹烟雨楼。水绕吴洲曲，山连秦望浮。河阳种花去，单父鸣琴游。
送何平甫同年宰嘉兴·其二
作者：区大相
朝代：明

燕树雪成霙，黄河冰可步。近郭送骖騑，遥山起烟雾。别筵方恨促，怀歌已言暮。蘋洲千里思，桂楫三江路。去羡淩风舄，送子西陵渡。
送傅博士舒城
作者：区大相
朝代：明

之子重南金，横经席更临。儒林他日传，循吏古人心。江路南行永，山云北望深。瑶琴多苦调，何处觅知音。平生怀耿介，磊落向时贤。言笑方同此，行藏付适然。之官回雁后，别友听莺前。默默看人事，惟应独守玄。
送傅博士舒城·其一
作者：区大相
朝代：明

之子重南金，横经席更临。儒林他日传，循吏古人心。江路南行永，山云北望深。瑶琴多苦调，何处觅知音。
送傅博士舒城·其二
作者：区大相
朝代：明

平生怀耿介，磊落向时贤。言笑方同此，行藏付适然。之官回雁后，别友听莺前。默默看人事，惟应独守玄。
送刘比部玄子往江北
作者：区大相
朝代：明

严装候晨发，仆御戒修途。我友远行迈，驾言适旧都。旧都勿久滞，祇役在诞敷。馀封带灊霍，高澨出淮徐。左顾洪河流，右瞻陵庙纡。旷望极原野，白露殒平芜。山川邈悠哉，荏苒岁华徂。岂不念离析，王事有驰驱。登车遵大路，执手城南隅。愧彼双黄鹄，奋翅淩高衢。誓当复早旋，要盟恐常虚。风霜厉南陆，慎尔千金躯。弱龄诵书史，即慕黄与羲。谓由画象理，便可契希夷。如何三叔世，法令日繁滋。皇风久云歇，贞度亦已隳。昔与子同舍，始识金科词。虽则太平术，无乃德义亏。勿喜轸余念，钦哉慎尔规。衔章缉往宪，执狱噬前疑。愿子崇明德，苍乳有遗讥。
送刘比部玄子往江北·其一
作者：区大相
朝代：明

严装候晨发，仆御戒修途。我友远行迈，驾言适旧都。旧都勿久滞，祇役在诞敷。馀封带灊霍，高澨出淮徐。左顾洪河流，右瞻陵庙纡。旷望极原野，白露殒平芜。山川邈悠哉，荏苒岁华徂。岂不念离析，王事有驰驱。登车遵大路，执手城南隅。愧彼双黄鹄，奋翅淩高衢。誓当复早旋，要盟恐常虚。风霜厉南陆，慎尔千金躯。
送刘比部玄子往江北·其二
作者：区大相
朝代：明

弱龄诵书史，即慕黄与羲。谓由画象理，便可契希夷。如何三叔世，法令日繁滋。皇风久云歇，贞度亦已隳。昔与子同舍，始识金科词。虽则太平术，无乃德义亏。勿喜轸余念，钦哉慎尔规。衔章缉往宪，执狱噬前疑。愿子崇明德，苍乳有遗讥。
送别驾之肇庆
作者：区大相
朝代：明

小郡秋江上，新恩别驾中。封圻兼岭海，襟带尽西东。驱马朔风疾，佩刀寒色雄。长途日未暮，邦国急论功。
送卢长乐
作者：区大相
朝代：明

榴花不及春，照客出城闉。麦秀想行县，凫惊由畏人。车轮登路熟，琴曲改弦新。持子寸心在，坚乎不可磷。
送即墨赵丞
作者：区大相
朝代：明

即墨遗封渤海头，齐城七十照高秋。更须龚遂收耕犊，不用田单教火牛。
送吴门卫司空榷税杭州
作者：区大相
朝代：明

苏台行尽见杭城，官舍离家百里程。竹箭旧输多越赋，梅花新曲半吴声。雪残小苑星轺远，草绿长洲画鹢轻。若是司空旧游地，六桥堤上问山名。
送大田令张
作者：区大相
朝代：明

行人二月去，雨雪尚春明。闻道大田郭，终朝布谷声。山晴公事少，溪晚客吟清。借问舄凫出，何时车鹭迎。
送太保尚书郑公巡边
作者：区大相
朝代：明

庙算在安危，疆场授便宜。上卿隆将礼，僚属佐军麾。天与平胡日，朝兴问罪师。金城图再上，麟阁画曾披。锁钥中枢出，韬钤外阃持。兼程讨突厥，间道袭鲜卑。杀气山川动，兵威草木知。风嘶出塞马，月照度关旗。箭逐星旄落，尘随虏帐移。行营屯右地，经略定西陲。青海分羌落，黄沙别汉夷。有谋全制胜，无事但羁縻。丹陛悬听履，皇华入咏诗。壮猷仗方叔，献凯莫教迟。
送孝安皇太后梓宫出还登蓟丘
作者：区大相
朝代：明

象卫灵风送，鸾舆卜日升。徒劳素绋慕，正睹白云乘。寂寂原野旷，凄凄霜露凝。何人共愁望，烟雾隔昭陵。
送少师许先生致政还新安
作者：区大相
朝代：明

阊阖初辞剑履班，天门回首望龙颜。香凝合殿朝衣冷，花发平章赐第闲。绿野乍开丞相去，赤松真伴帝师还。采芝日暮商歌起，身在黄山紫翠间。常时封事答宸旒，天下安危在运筹。北阙来承鱼水遇，东山归待菊松秋。还因汉世思黄绮，岂向尧时慕许由。童稚莫嫌三径晚，五湖容易着扁舟。十载丝纶藉上卿，几回霖雨慰苍生。夔龙业就身先退，鸿鹄歌来翼已成。天为老臣全晚节，时逢明主竟遗荣。前星重朗边烽息，此是先生后乐情。中兴调燮属盐梅，丙魏同心佐帝来。白昼曹门频却扫，青霄弘阁几怜才。岁星本合归东海，荧惑胡为掩上台。临别岂劳秋草怨，石渠桃李半新栽。保傅青宫白发新，玄成勋业在枫宸。篱花未醉陶元亮，镜水先归贺季真。凤诰旧颁云五色，龙楼新捧日重轮。徒令祖帐青门客，怅望贤哉此老臣。紫阁秋风咏季鹰，新安江色兴堪乘。业传虎观窗前读，心记龙门醉里登。西掖桐疏无凤宿，东陵瓜美倩人称。卢敖稽首天师去，白岳云中第几层。
送少师许先生致政还新安·其一
作者：区大相
朝代：明

阊阖初辞剑履班，天门回首望龙颜。香凝合殿朝衣冷，花发平章赐第闲。绿野乍开丞相去，赤松真伴帝师还。采芝日暮商歌起，身在黄山紫翠间。
送少师许先生致政还新安·其三
作者：区大相
朝代：明

十载丝纶藉上卿，几回霖雨慰苍生。夔龙业就身先退，鸿鹄歌来翼已成。天为老臣全晚节，时逢明主竟遗荣。前星重朗边烽息，此是先生后乐情。
送少师许先生致政还新安·其二
作者：区大相
朝代：明

常时封事答宸旒，天下安危在运筹。北阙来承鱼水遇，东山归待菊松秋。还因汉世思黄绮，岂向尧时慕许由。童稚莫嫌三径晚，五湖容易着扁舟。
送少师许先生致政还新安·其五
作者：区大相
朝代：明

保傅青宫白发新，玄成勋业在枫宸。篱花未醉陶元亮，镜水先归贺季真。凤诰旧颁云五色，龙楼新捧日重轮。徒令祖帐青门客，怅望贤哉此老臣。
送少师许先生致政还新安·其六
作者：区大相
朝代：明

紫阁秋风咏季鹰，新安江色兴堪乘。业传虎观窗前读，心记龙门醉里登。西掖桐疏无凤宿，东陵瓜美倩人称。卢敖稽首天师去，白岳云中第几层。
送少师许先生致政还新安·其四
作者：区大相
朝代：明

中兴调燮属盐梅，丙魏同心佐帝来。白昼曹门频却扫，青霄弘阁几怜才。岁星本合归东海，荧惑胡为掩上台。临别岂劳秋草怨，石渠桃李半新栽。
送崔司马之许州
作者：区大相
朝代：明

送子佐繁昌，驱车颍水阳。途逢洗耳客，郡接聚星乡。贤里何人住，春流几处芳。因君慕高躅，不独海沂康。东风恰摇荡，行子动征骖。春事方无赖，离心更不堪。草苗一寸绿，山色几重蓝。彼地闻贤聚，何时此合簪。
送崔司马之许州·其一
作者：区大相
朝代：明

送子佐繁昌，驱车颍水阳。途逢洗耳客，郡接聚星乡。贤里何人住，春流几处芳。因君慕高躅，不独海沂康。
送崔司马之许州·其二
作者：区大相
朝代：明

东风恰摇荡，行子动征骖。春事方无赖，离心更不堪。草苗一寸绿，山色几重蓝。彼地闻贤聚，何时此合簪。
送庄得全编修予告还湘川
作者：区大相
朝代：明

春风黄鸟期，春日复多思。况当千里别，更作几重悲。绿蘋通远意，白芷动芳词。离恨樽前在，纷纷看柳丝。
送张仆卿还桂林
作者：区大相
朝代：明

还朝能几日，去国逼残年。别路春前酒，离亭雪后天。衡阳随去雁，湘浦问归船。未是投闲日，东山卧莫坚。
送张孟奇还山
作者：区大相
朝代：明

四十得官已不早，到官便说还家好。未曾半载享荣华，何事终朝太烦恼。金马从来有客栖，松门岂合无人扫。男儿致身羡青云，君到青云即乞身。受恩未报胡言去，有才不试空藏珍。古来樵隐俱在野，看君岂是悠悠者。满腹经书宜世用，平生意气羞人下。驷马高车有祸机，君今此去未为非。但恐圣世搜岩穴，我辈安忍负明时。南归若访罗浮隐，为言贱子言若斯。
送张廷评赴南都
作者：区大相
朝代：明

南去云山郭里登，法曹闲似六朝僧。城边人吏迎淮水，竹下官斋到蒋陵。策马晨趋三署月，挂帆春断九河冰。东南民力须封事，可但凭高问废兴。
送徐符卿使郑府营葬
作者：区大相
朝代：明

符卿衔命拥华轩，藩礼逾知没后恩。走送玉鱼称上客，逢迎珠履感平原。河山宿草藏封册，雨露新松出寝园。公子承家仍好士，看君虚左过夷门。
送慧上人还江南兼寄陆伯生文学
作者：区大相
朝代：明

孤云与独鹤，去住本无依。觉路何人往，空门羡尔归。晨钟吴苑树，晚饭越山薇。相见陆居士，茶经对息机。
送曾中舍持诏南归
作者：区大相
朝代：明

龙庭收羽檄，凤沼出丝纶。正睹三边静，还同四海春。别筵梅送雪，归骑柳窥人。遥想逢迎处，普天无战尘。汉诏下甘泉，宣传定朔边。马随龙节远，莺待凤池迁。草暖江南路，冰消蓟北天。帝城风日好，会报使车旋。
送曾中舍持诏南归·其一
作者：区大相
朝代：明

龙庭收羽檄，凤沼出丝纶。正睹三边静，还同四海春。别筵梅送雪，归骑柳窥人。遥想逢迎处，普天无战尘。
送曾中舍持诏南归·其二
作者：区大相
朝代：明

汉诏下甘泉，宣传定朔边。马随龙节远，莺待凤池迁。草暖江南路，冰消蓟北天。帝城风日好，会报使车旋。
送李进士南还毕姻兼宰连城
作者：区大相
朝代：明

闻道乘龙客，新誇片玉名。去乘冰未泮，归捧雁亲迎。才子年方少，郎官宿更明。仍瞻凫舄影，来伴凤凰鸣。
送杨义叔宪副之左江
作者：区大相
朝代：明

三年暂返滇池节，万里仍扬桂水旌。汉使由来多象郡，越江何处似羊城。褰帷未厌关山远，开府能令瘴疠清。正喜遐方无战伐，不劳溪笛怨南征。
送梁井卿之广平
作者：区大相
朝代：明

自请儒官出，应嫌州县劳。路经沱水远，云近太行高。临别逢征雁，惊秋问敝袍。怀君欲有赠，强食当持醪。
送梁同年赴越西幕名炫
作者：区大相
朝代：明

漓江西上寻，向下动乡心。借问莲花府，人言桂树林。地形三楚尽，山色九疑深。幕下由来重，多才独见今。
送梁武库赴临洮
作者：区大相
朝代：明

男儿报难在沙场，八月边秋塞草黄。帐下千声期灭虏，军前杀气已淩霜。擒胡必用金城策，破虏还须武库才。毳幕远移青海曲，羽书先过白龙堆。
送梁武库赴临洮·其一
作者：区大相
朝代：明

男儿报难在沙场，八月边秋塞草黄。帐下千声期灭虏，军前杀气已淩霜。
送梁武库赴临洮·其二
作者：区大相
朝代：明

擒胡必用金城策，破虏还须武库才。毳幕远移青海曲，羽书先过白龙堆。
送梁进士宰零陵
作者：区大相
朝代：明

潇湘新试令，家在潇湘南。雁去犹逾岭，凫来不假骖。琴声二水月，厅事九疑岚。莫以零陵草，还轻玳瑁簪。
送沈仁甫逸人游蓟门
作者：区大相
朝代：明

春鸿飞碣石，皂帽指辽东。可道林中士，依然塞上翁。诸侯尊客礼，幕府慕儒风。当忆衡门下，劳歌青桂丛。
送混成子
作者：区大相
朝代：明

夫子富道术，世人无不闻。徒闻不能用，长啸空青云。丹簏烟霞记，玉钤龙虎文。西山有鸾鹤，应共尔为群。再坐广文席，一弹邑宰弦。弦为新绿绮，席是旧青毡。歇马榴花酒，过江莲叶船。行藏不自意，何问沧浪天。
送混成子·其一
作者：区大相
朝代：明

夫子富道术，世人无不闻。徒闻不能用，长啸空青云。丹簏烟霞记，玉钤龙虎文。西山有鸾鹤，应共尔为群。
送混成子·其二
作者：区大相
朝代：明

再坐广文席，一弹邑宰弦。弦为新绿绮，席是旧青毡。歇马榴花酒，过江莲叶船。行藏不自意，何问沧浪天。
送混成子谪尉上海
作者：区大相
朝代：明

南方有一士，结庐倚岩桂。胸藏霸王略，腹贮烟霞气。学道三十年，未忘当世虑。舌摧仪秦锋，智屈孙吴技。短绠常汲深，高才沦下位。谪宦类贾傅，抗章似梅尉。位卑而言高，处贱而议贵。举世或笑之，谓拙于用大。予独不之笑，于道有真契。暂随燕雀群，未酬鸿鹄志。□知岂在多，希知良足贵。
送游宗谦归闽
作者：区大相
朝代：明

贫交怜此别，昨别是京华。身老常为客，年残未到家。海风吹鬓短，江雁背人斜。不用忧荒岁，归餐洞口霞。
送王光禄削籍南还
作者：区大相
朝代：明

汉储昔未定，谏者何悲辛。力尽满朝士，功归四老人。是谋非圣主，兹议起廷臣。左掖囊封盛，东朝羽翼新。一言谁止辇，丹地子批鳞。削迹还南海，登舟望北辰。莺声怜逐客，草色送归津。远水孤臣泪，他乡万里身。帝歌黄鹄举，君咏紫芝春。遥想重轮日，当迎园绮宾。
送王行父
作者：区大相
朝代：明

落日洞庭春，行云楚江色。千里送佳人，黄鸟思何极。郊原赏已隔，洲渚望犹积。时蕊未堪飞，况乃纷离席。
送王行甫
作者：区大相
朝代：明

朝来对酒处，白发几茎丝。复此送行客，翻然感路歧。汉宫妒眉黛，楚苑擅腰肢。赠子幽兰曲，还予芳杜期。
送程生入蜀
作者：区大相
朝代：明

行役梁山外，离歌易水前。猿声下绿涧，鸟路上青天。暂对巴歈舞，休耽蜀国弦。凭将百钱卜，更问子云玄。
送罗敬叔归江上田舍
作者：区大相
朝代：明

菊黄稻又熟，秋事满郊墟。正睹过江雁，因思纵壑鱼。山瓢促家酝，野饭饱园蔬。问子归何乐，躬耕仍读书。山明远空静，日落秋江深。独住江云里，谁沿江岸寻。雾霞寒映水，霜鹤晚归林。予亦思田舍，相期衡泌吟。
送罗敬叔归江上田舍·其一
作者：区大相
朝代：明

菊黄稻又熟，秋事满郊墟。正睹过江雁，因思纵壑鱼。山瓢促家酝，野饭饱园蔬。问子归何乐，躬耕仍读书。
送罗敬叔归江上田舍·其二
作者：区大相
朝代：明

山明远空静，日落秋江深。独住江云里，谁沿江岸寻。雾霞寒映水，霜鹤晚归林。予亦思田舍，相期衡泌吟。
送胡世昌文学潮州
作者：区大相
朝代：明

海榴花灼灼，坛杏复离离。于昔恋时物，况兹临路歧。南方子称美，东阁我无奇。清论即消暑，高文当起衰。书斋翡翠下，讲席琅玕披。去奋扶摇翼，天池待羽仪。
送胡孟韬之沅江
作者：区大相
朝代：明

萧条官舍远，况值楚山秋。杜牧言何罪，长沙涕自流。澧兰清客思，沅芷动乡愁。词赋从来地，君无薄此游。浮湘明日事，江畔莫行吟。易动骚人怨，难为国士心。秋风吹芷岸，落日暗枫林。知有还家梦，浔阳九派深。
送胡孟韬之沅江·其一
作者：区大相
朝代：明

萧条官舍远，况值楚山秋。杜牧言何罪，长沙涕自流。澧兰清客思，沅芷动乡愁。词赋从来地，君无薄此游。
送胡孟韬之沅江·其二
作者：区大相
朝代：明

浮湘明日事，江畔莫行吟。易动骚人怨，难为国士心。秋风吹芷岸，落日暗枫林。知有还家梦，浔阳九派深。
送艾熙亭中丞巡抚四川
作者：区大相
朝代：明

霜飞绣斧豸为冠，雪尽岷山立马看。斩佞上方曾借剑，征蛮诸将几登坛。旗翻锦水千花出，弓抱峨眉片月寒。廓庙岂烦西顾虑，从来形胜得人安。
送苏户部同年出守临江
作者：区大相
朝代：明

专城未四十，露冕始南游。马首过江远，蝉声到郡秋。宣风成美俗，临水见清流。所赖二千石，能分圣主忧。
送范子乔还杭
作者：区大相
朝代：明

钱塘佳丽古名都，行乐他乡得似无。弦管楼边花柳暗，赠君呼酒过西湖。故人家在上湖滨，二月湖光思杀人。君过六桥携酒觅，桃花犹似去时春。
送范子乔还杭·其一
作者：区大相
朝代：明

钱塘佳丽古名都，行乐他乡得似无。弦管楼边花柳暗，赠君呼酒过西湖。
送范子乔还杭·其二
作者：区大相
朝代：明

故人家在上湖滨，二月湖光思杀人。君过六桥携酒觅，桃花犹似去时春。
送萧户曹出守宁国
作者：区大相
朝代：明

文章小陆更高名，五马聊为剖竹行。钟阜地形江阁近，宛陵溪色郡斋清。谢公自有青山兴，楚客元多白雪声。经术久知能缘饰，况携佳句似宣城。襜帷寒散九河冰，南去云山郭里登。江郡风流新守出，帝城佳气旧都凝。桃花潭水流春谷，鱼浦人家接宛陵。此地从来属良牧，料君应有玺书徵。
送萧户曹出守宁国·其一
作者：区大相
朝代：明

文章小陆更高名，五马聊为剖竹行。钟阜地形江阁近，宛陵溪色郡斋清。谢公自有青山兴，楚客元多白雪声。经术久知能缘饰，况携佳句似宣城。
送萧户曹出守宁国·其二
作者：区大相
朝代：明

襜帷寒散九河冰，南去云山郭里登。江郡风流新守出，帝城佳气旧都凝。桃花潭水流春谷，鱼浦人家接宛陵。此地从来属良牧，料君应有玺书徵。
送蒲州张尚宝使蜀便道过家
作者：区大相
朝代：明

忽闻歌蜀道，星使出天津。家在龙门上，途经汾水春。锦流潆去栈，蒲坂望归人。不作昼游客，何名贵近臣。
送薛行人宣慰朝鲜
作者：区大相
朝代：明

我皇元慎德，夷服自交侵。受命存箕国，持诏去鸡林。风烟辽海阔，雨露绿江深。莫使楼船将，功名传至今。夷君沦草莽，归命似穷猿。辍食天朝义，持危明主恩。饮冰将去节，航海望归轩。职贡周封旧，长令守外藩。
送薛行人宣慰朝鲜·其一
作者：区大相
朝代：明

我皇元慎德，夷服自交侵。受命存箕国，持诏去鸡林。风烟辽海阔，雨露绿江深。莫使楼船将，功名传至今。
送薛行人宣慰朝鲜·其二
作者：区大相
朝代：明

夷君沦草莽，归命似穷猿。辍食天朝义，持危明主恩。饮冰将去节，航海望归轩。职贡周封旧，长令守外藩。
送薛行人持诏南楚便归岭外
作者：区大相
朝代：明

西夏昨纵横，王师命有征。三时疲士马，四海望升平。朔雪吹饶入，江云拥传行。王程君莫缓，拜舞万方情。边事劳行役，秋冬两戒辀。方回辽左使，复作楚南游。雪树江关驿，云帆海国楼。仍闻下诏日，父老共销忧。
送薛行人持诏南楚便归岭外·其一
作者：区大相
朝代：明

西夏昨纵横，王师命有征。三时疲士马，四海望升平。朔雪吹饶入，江云拥传行。王程君莫缓，拜舞万方情。
送薛行人持诏南楚便归岭外·其二
作者：区大相
朝代：明

边事劳行役，秋冬两戒辀。方回辽左使，复作楚南游。雪树江关驿，云帆海国楼。仍闻下诏日，父老共销忧。
送袁文瀫令富阳
作者：区大相
朝代：明

海邑通秦望，春城过阖闾。吏才三仕达，宦迹十年疏。梅萼孤山雪，桐江隐士庐。从来因好客，官俸惯无馀。
送谭司理之越西
作者：区大相
朝代：明

得近霜台使，无如郡法曹。途趋蛮府远，山绕瘴烟高。夷落无多事，乡音或间操。知君心好静，佐理莫辞劳。
送谭永明游江东
作者：区大相
朝代：明

尊酒离愁惨不挥，平沙立望断蓬飞。当年游侠倾燕市，老向江东作布衣。铁骑曾驱紫塞秋，长城新月照刀头。将军不用平胡策，落日萧条吴楚游。
送谭永明游江东·其一
作者：区大相
朝代：明

尊酒离愁惨不挥，平沙立望断蓬飞。当年游侠倾燕市，老向江东作布衣。
送谭永明游江东·其二
作者：区大相
朝代：明

铁骑曾驱紫塞秋，长城新月照刀头。将军不用平胡策，落日萧条吴楚游。
送邓德咸复任上杭
作者：区大相
朝代：明

双凫明日远，斗酒为君倾。柳色宫城浅，桃花山县明。南人新□□，□□又销兵。别后闻为政，春江二月莺。
送郭希参分守川东开镇夔府
作者：区大相
朝代：明

远上荆门望蜀城，褰帷无复叹长征。公孙废苑秋风早，神女荒台暮雨生。兰省昼开南客宴，竹枝宵动北人情。瞿塘水落漩涡小，倚棹安流万里行。
送陆伯生还吴
作者：区大相
朝代：明

才名岁晚尚沉沦，岂谓东归只忆莼。黄阁客来游渐老，青山家在到仍贫。常题柿叶偏随手，新剪荷衣亦称身。若道长安好留客，五湖渔钓是何人。
送陈任夫司训天台
作者：区大相
朝代：明

闻子谈经处，高斋连翠微。明霞胜绛帐，飞瀑浣儒衣。白日松坛静，春风鼓瑟希。闲携童冠出，华顶咏而归。
送霍明府左迁河东转运从事名与瑺
作者：区大相
朝代：明

才人新人幕，邑宰旧鸣琴。何事太行坂，能摧赤骥心。关危通马邑，地广实鸡林。莫道盐官小，今年国计深。
送韩伯仪守高邮
作者：区大相
朝代：明

使君朝拥传，筮仕即专城。隔座见摇楫，开堂闻濯缨。湖光连海阔，河润过淮明。莫厌逢迎地，中和听颂声。
送黄公绍博士赴北雍
作者：区大相
朝代：明

似舅才名见国工，承家经术几人同。能诗争羡匡文学，解易谁如戴侍中。碣石雁行秋色里，桥门鹓序日华东。西京旧典咨同异，讲席何须更筑宫。
送黄南宁
作者：区大相
朝代：明

西郡推良牧，中朝宠外臣。来瞻枫陛日，还睹桂江春。贡篚勤王事，回车慰远人。欲知徵诏近，为视玺书新。
送黄平倩太史还蜀
作者：区大相
朝代：明

黄叶散秋氛，参差远近分。几群燕塞雁，万叠蜀山云。旅服行中换，边书别后闻。此时折杨柳，摇落为思君。梁山横碧烟，巴水流青天。来往人情异，苍茫鸟道悬。猿啼绿云里，雁叫秋风前。遥见单栖羽，归向锦城边。
送黄平倩太史还蜀·其一
作者：区大相
朝代：明

黄叶散秋氛，参差远近分。几群燕塞雁，万叠蜀山云。旅服行中换，边书别后闻。此时折杨柳，摇落为思君。
送黄平倩太史还蜀·其二
作者：区大相
朝代：明

梁山横碧烟，巴水流青天。来往人情异，苍茫鸟道悬。猿啼绿云里，雁叫秋风前。遥见单栖羽，归向锦城边。
送黄汝纶柳州寻明府弟
作者：区大相
朝代：明

醉发江上棹，西游见白眉。看云吟桂水，访古过罗池。霜叶随行暮，江鸿独去迟。羡君花萼好，到处有连枝。
途中苦热作
作者：区大相
朝代：明

征途仍郁热，徒御苦炎氛。节去金犹伏，烟来林更焚。汗流如带浴，颜赭似含醺。赤日冲炎嶂，青天堕火云。雪山徒自远，冰井竟空闻。何必朱鸢塞，方为老汉军。
途次遇雨
作者：区大相
朝代：明

已惬农人望，翻增旅客吟。云来三辅密，雨过二陵深。假盖人何吝，冲泥马屡寻。近京沾足否，明主在桑林。
途次遇雨
作者：区大相
朝代：明

昨夜月离毕，今朝鹳鸣垤。征夫阻途旅，妇子叹家室。改辙严烦顿，停车问愁疾。东作其如何，西成庶平秩。
逢樵者讯云端锦岩
作者：区大相
朝代：明

樵岭问樵夫，仙源路有无。几人松下老，若个谷中愚。古桂应谁折，新桃定数株。幽寻若可结，携手白云衢。
遣怀
作者：区大相
朝代：明

晨起科头理药，清斋叩齿焚香。几曲琴声山意，一帘树影秋光。名姓虽登朝籍，衣冠懒逐班行。金马时逢难客，木鱼昼礼医王。药椀经年不废，荆扉镇日长关。掩耳厌闻时事，回头却望家山。蝶去花阴寂寂，风来鸟语閒閒。青牛柱史何在，白鹤仙人未还。
遣怀·其一
作者：区大相
朝代：明

晨起科头理药，清斋叩齿焚香。几曲琴声山意，一帘树影秋光。名姓虽登朝籍，衣冠懒逐班行。金马时逢难客，木鱼昼礼医王。
遣怀·其二
作者：区大相
朝代：明

药椀经年不废，荆扉镇日长关。掩耳厌闻时事，回头却望家山。蝶去花阴寂寂，风来鸟语閒閒。青牛柱史何在，白鹤仙人未还。
遣怀·其二
作者：区大相
朝代：明
体裁：六言诗

药碗经年不废，荆扉镇日长关。掩耳厌闻时事，回头却望家山。蝶去花阴寂寂，风来鸟语閒閒。青牛柱史何在，白鹤仙人未还。
邓太守招饮卧龙冈
作者：区大相
朝代：明

胜地敞华筵，崇冈想昔贤。卧龙犹故国，下凤是今年。三顾名空在，专城业旧传。忽闻歌召杜，五马莫留连。
邯郸道
作者：区大相
朝代：明

突骑如流星，飞过邯郸城。千人皆辟易，不敢问姓名。报仇轻赴敌，使气重横行。相逢鲁勾践，识是燕荆卿。使气从来不相让，博肆喧喧竞争长。心知欲语口难言，作意叱君君未谅。荆卿归去西入秦，其事不成空殒身。惜乎不讲刺剑术，看作悠悠饮博人。
邺都行
作者：区大相
朝代：明

汉家末运罹崩分，群雄割据乘风云。曹氏提戈窃汉鼎，邺城草创淩天阍。京邑横跨西山趾，楼台半出漳河水。呼吸风云百万师，指顾山河五千里。战罢归来校文士，草檄徵词各称美。列坐既多能赋人，西园亦有佳公子。邺都歌舞日纷纷，建安词赋气淩云。北堂艳妓输乔女，南国佳人让洛神。只谓千秋终宴乐，谁知转眼成灰尘。人间幸有三分业，地下曾无九锡文。兴亡今古一飞鸿，豪杰经营总是空。铜爵台基沦蔓草，芙蓉园馆委秋风。若道繁华无寂寞，试问当年安汉公。
鄂墓
作者：区大相
朝代：明

曾将遗事访朱仙，又见孤坟浙水边。南渡总无恢复意，中原空有誓师年。战场地远馀春草，垄树林疏起夕烟。若使黄龙勋业就，遗封应更象祁连。外都回首见旌旗，洒扫宫庭已有期。细柳不闻曾奉诏，金牌何事遽班师。雁来尚记南侵日，松古应无北向枝。一掬西陵千载泪，断桥斜日草离离。
鄂墓·其一
作者：区大相
朝代：明

曾将遗事访朱仙，又见孤坟浙水边。南渡总无恢复意，中原空有誓师年。战场地远馀春草，垄树林疏起夕烟。若使黄龙勋业就，遗封应更象祁连。
鄂墓·其二
作者：区大相
朝代：明

外都回首见旌旗，洒扫宫庭已有期。细柳不闻曾奉诏，金牌何事遽班师。雁来尚记南侵日，松古应无北向枝。一掬西陵千载泪，断桥斜日草离离。
酒肆行
作者：区大相
朝代：明

燕京酒楼临紫陌，綵帜璇题高百尺。时时车马会填门，夜夜笙歌解留客。近出铜驼路，远连平乐苑。青骢白晰谁家郎，飞盖挥鞭不辞远。垂柳垂杨二月天，好风好日百花筵。蒙茸紫貂过肆外，婀娜红粉倚垆边。古来豪侠不顾利，一斗十千宁惮费。几人能向酒家眠，几人能辨酒中味。高阳之徒识者稀，相逢拚饮日西移。鹔鹴典尽君沽否，世上尘埃谁得知。
酬别梁少仲黎君玺兄弟
作者：区大相
朝代：明

梁公松柏质，黎子璠玙姿。对酒惜长别，临风扬妙词。兰香发深谷，莺啭上高枝。明旦怀亲友，山川遥梦思。
酬少司空沈纯父春日见忆
作者：区大相
朝代：明

同居凤城内，何事阻相期。忽枉看花句，翻成伐木诗。池光初解冻，莺语渐依枝。伫立碧云暮，如何慰所思。
酬黎惟仁春日登楼见寄
作者：区大相
朝代：明

仙客楼成海上家，新诗字字染春霞。烟轻水郭丝丝柳，风细池台树树花。芝径羹香煮白石，松房酒熟漉丹砂。非关草色怜公子，自爱衡门度岁华。
醉后东轩听琴
作者：区大相
朝代：明

把酒东轩下，颓然醉前林。美人倚脩竹，自发山水音。锦袖流逸响，朱弦表贞心。弹罢三叹息，日暮湘云深。感君绿绮意，欲报惭南金。顾惟白雪唱，可叶幽兰吟。
采芳曲
作者：区大相
朝代：明

美人摇桂楫，容与清川湄。搴芳欲谁待，将以遗佳期。芳情讵消歇，芳华恐易衰。望而不可见，零落空自知。
采药朱使见访山中
作者：区大相
朝代：明

独坐空山晚，长吟碧草春。忽传采药使，来访入林人。朋酒聊开径，方书共拂尘。悠悠京洛事，疑是梦中身。
采莲曲
作者：区大相
朝代：明

锦袖清川曲，红妆绿水洲。可是怜孤棹，时时出并头。妆成翻自爱，临水照娥眉。荷筒误攀折，撩乱不成丝。荷花与人面，相对两相疑。歌声人未觉，白鹭已先知。别浦千花暝，回舟一水香。停桡休更折，留著伴鸳鸯。
采莲曲·其一
作者：区大相
朝代：明

锦袖清川曲，红妆绿水洲。可是怜孤棹，时时出并头。
采莲曲·其三
作者：区大相
朝代：明

荷花与人面，相对两相疑。歌声人未觉，白鹭已先知。
采莲曲·其二
作者：区大相
朝代：明

妆成翻自爱，临水照娥眉。荷筒误攀折，撩乱不成丝。
采莲曲·其四
作者：区大相
朝代：明

别浦千花暝，回舟一水香。停桡休更折，留著伴鸳鸯。
释志诗
作者：区大相
朝代：明

夙昔寡欢宴，况乃涉疑患。滞思废寝兴，沉忧昧昏旦。筮仕乏良媒，所历非华贯。牵丝将二纪，述职在文翰。退即失寻丈，进不能以寸。岂其席上珍，而比沟中断。狂者类东走，劳人正南窜。未解子云嘲，且答方朔难。闻誉匪为喜，止谤曰无辨。揆情有爱憎，审己何尤怨。无以布褐贱，荣彼绅与弁。无以藜藿贫，甘彼五鼎豢。巾柴可游遨，奚取朱轮焕。孰是终徇物，而忘性所玩。对丝发遥悲，临歧兴浩叹。归欤且吾乐，所乐非外赞。泾浊渭则清，举世昧其光。昆丘烈燄起，玉石咸见殃。骐骥避骀驽，鸱鸮逐凤皇。萋菲一为吟，千载同嗟伤。嗤嗤便佞子，多言巧如簧。众庶皆有心，彼独何无良。凡百我在位，谋虑用不臧。诲淫者冶容，致盗由慢藏。神龙宅九渊，玄豹处重冈。蜂虿而窃乘，壮夫失其强。大雅贵明哲，君子慎周防。
释志诗·其一
作者：区大相
朝代：明

夙昔寡欢宴，况乃涉疑患。滞思废寝兴，沉忧昧昏旦。筮仕乏良媒，所历非华贯。牵丝将二纪，述职在文翰。退即失寻丈，进不能以寸。岂其席上珍，而比沟中断。狂者类东走，劳人正南窜。未解子云嘲，且答方朔难。闻誉匪为喜，止谤曰无辨。揆情有爱憎，审己何尤怨。无以布褐贱，荣彼绅与弁。无以藜藿贫，甘彼五鼎豢。巾柴可游遨，奚取朱轮焕。孰是终徇物，而忘性所玩。对丝发遥悲，临歧兴浩叹。归欤且吾乐，所乐非外赞。
释志诗·其二
作者：区大相
朝代：明

泾浊渭则清，举世昧其光。昆丘烈燄起，玉石咸见殃。骐骥避骀驽，鸱鸮逐凤皇。萋菲一为吟，千载同嗟伤。嗤嗤便佞子，多言巧如簧。众庶皆有心，彼独何无良。凡百我在位，谋虑用不臧。诲淫者冶容，致盗由慢藏。神龙宅九渊，玄豹处重冈。蜂虿而窃乘，壮夫失其强。大雅贵明哲，君子慎周防。
重憩吕公祠
作者：区大相
朝代：明

仙翁有遗迹，寂寂閟玄关。古路尘埃满，荒庭鸟雀闲。荣枯残梦里，风月朗吟间。日暮邯郸道，征车殊未还。重憩荒祠下，独吟千古春。空馀车马地，犹带绮罗尘。南陌桑阴晚，丛台草色新。烦将觉后意，说向梦中人。
重憩吕公祠·其一
作者：区大相
朝代：明

仙翁有遗迹，寂寂閟玄关。古路尘埃满，荒庭鸟雀闲。荣枯残梦里，风月朗吟间。日暮邯郸道，征车殊未还。
重憩吕公祠·其二
作者：区大相
朝代：明

重憩荒祠下，独吟千古春。空馀车马地，犹带绮罗尘。南陌桑阴晚，丛台草色新。烦将觉后意，说向梦中人。
重至濠上旧居
作者：区大相
朝代：明

濠西一亩宅，伊昔下帷馀。壁暗曾题字，园荒旧读书。闲禽歌后院，流水绕前除。旧识邻家叟，无惊驷马车。树回通委巷，花发识前津。昔去荒三径，今来访四邻。庭闲侵履藓，架掩积书尘。旧种墙东竹，年年待主人。
重至濠上旧居·其一
作者：区大相
朝代：明

濠西一亩宅，伊昔下帷馀。壁暗曾题字，园荒旧读书。闲禽歌后院，流水绕前除。旧识邻家叟，无惊驷马车。
重至濠上旧居·其二
作者：区大相
朝代：明

树回通委巷，花发识前津。昔去荒三径，今来访四邻。庭闲侵履藓，架掩积书尘。旧种墙东竹，年年待主人。
重阳后一日同黎惟仁陈少珍梁少仲陈孔信麦兆张黎君玺再登西城角楼
作者：区大相
朝代：明

壶觞已在重阳后，楼阁偏宜胜事传。远水微明摇落日，孤城惨澹横秋烟。风高木叶斜斜下，树动江船宛宛连。地暖篱深菊未放，餐英谁续楚骚篇。
重阳后一日对酒
作者：区大相
朝代：明

忆昨登临处，风烟旅望中。旬朝虽稍过，言笑不曾空。尚想萸为佩，还看菊作丛。东篱馀兴在，犹可醉陶公。
金镜篇
作者：区大相
朝代：明

金轮铸就阴翳没，玉台捧出清辉发。纵使妍媸任爱憎，已能冰雪侵毛发。宝匣何曾暂晻暧，尘埃岂得沉光彩。玉兔长生明月楼，菱花不隔秋潭水。扬子江心百炼铜，文盘五位飞天龙。共道写形归汉苑，何论照胆出秦宫。本图鉴古亦鉴今，讵云照面不照心。一尺寒光近不得，三秋云雾虚愁阴。旧侍仙人乐紫霞，曾将精白献皇家。不向宫中妆粉黛，特来殿上烛忠邪。美人拂拭意良厚，绣阁鸾沉待君久。此日衣冠际太平，君王内殿庆长生。愿输金镜瑶台下，常比光华寿圣明。
金陵城南宴
作者：区大相
朝代：明

逸客东山至，佳人南国多。袖翻金谷舞，梁绕石城歌。妆阁宜春入，花蹊爱晚过。留欢方待月，无遽动鸣珂。
铜台引
作者：区大相
朝代：明

君不见魏帝当年号神武，气吞吴蜀势如虎。已开广殿会文英，更筑高台贮歌舞。翠钿杂沓罗甲帐，词赋缤纷列簪组。一朝运去霸业空，千载流传妇儿语。没后惟馀粉黛恩，生前误作山河主。台上君王去不回，帐下美人歌自苦。昔时富贵等浮烟，今日蒿莱满环堵。铜台西望不堪思，漳水东流无尽时。春鸟如歌又如恨，至今犹是望陵悲。
铜雀妓
作者：区大相
朝代：明

铜台朝夕望，玉座掩流尘。园馆沦长夜，恩情无复春。铅华是日落，眉黛逐愁新。惟见西陵月，殊非欢宴辰。
锦岩有铁泉庵旧址云端父老劝予卜筑于此
作者：区大相
朝代：明

铁泉旧精舍，还见铁泉流。问讯锦岩胜，知为云水幽。居然异村舍，相劝卜林丘。且共区中赏，何劳方外求。
镇海楼
作者：区大相
朝代：明

海上何年大药成，苍茫岛树近东瀛。烟霞似挹浮丘袖，风竹宜调子晋笙。仙去坛荒丹井在，客来云起毒龙迎。凭谁共拾金光草，十二楼光近五城。
长夏斋居
作者：区大相
朝代：明

玄草人多暇，清斋日更长。言追方泽礼，新沐小池凉。槐露晨沾佩，荷风午送香。云光传宝扇，帘影漾银塘。玉琯迎阴律，瑶琴解愠章。静观妒复理，端坐得羲皇。
閒居作长庆体兼劝诸少年
作者：区大相
朝代：明

桂楫兰裾学采莲，妖童艳妓斗花妍。江乡往日何曾见，云是东吴游冶船。闻道先朝卿相家，方袍革履衬乌纱。不知此事何时变，昨日仙裳出看花。红颜过后白髭须，年少无何便老夫。久知人意会憎老，此事君能免得无。鸟语花容各自成，老夫那得太无情。茶炉药椀竹间榻，随分随缘过此生。半亩方园一草庐，三杯浊酒满床书。觉来名教真堪乐，意不求多愿有馀。
閒居作长庆体兼劝诸少年·其一
作者：区大相
朝代：明

桂楫兰裾学采莲，妖童艳妓斗花妍。江乡往日何曾见，云是东吴游冶船。
閒居作长庆体兼劝诸少年·其三
作者：区大相
朝代：明

红颜过后白髭须，年少无何便老夫。久知人意会憎老，此事君能免得无。
閒居作长庆体兼劝诸少年·其二
作者：区大相
朝代：明

闻道先朝卿相家，方袍革履衬乌纱。不知此事何时变，昨日仙裳出看花。
閒居作长庆体兼劝诸少年·其五
作者：区大相
朝代：明

半亩方园一草庐，三杯浊酒满床书。觉来名教真堪乐，意不求多愿有馀。
閒居作长庆体兼劝诸少年·其四
作者：区大相
朝代：明

鸟语花容各自成，老夫那得太无情。茶炉药椀竹间榻，随分随缘过此生。
閒居作长庆体兼劝诸少年·其四
作者：区大相
朝代：明
体裁：七言绝句

鸟语花容各自成，老夫那得太无情。茶炉药碗竹间榻，随分随缘过此生。
閒游入道院
作者：区大相
朝代：明

无事閒游步若仙，始知真境帝城边。探囊剩有灵丹粒，施与人间度小年。年光偏在羽人家，琪树逢冬尚著花。绛节朝回无一事，玉壶沽酒浸丹砂。
閒游入道院·其一
作者：区大相
朝代：明

无事閒游步若仙，始知真境帝城边。探囊剩有灵丹粒，施与人间度小年。
閒游入道院·其二
作者：区大相
朝代：明

年光偏在羽人家，琪树逢冬尚著花。绛节朝回无一事，玉壶沽酒浸丹砂。
闲云馆为洪阳学士赋
作者：区大相
朝代：明

君家云馆住山深，馆静云閒况道心。袅袅常时生涧户，迟迟何意出岩林。溪边寒影抱幽石，天际秋容带夕禽。怡悦莫言无可赠，从龙今旦且为霖。
闲斋春日
作者：区大相
朝代：明

长啸即山林，閒庭步绿阴。落花时有径，流水恨无琴。把酒宫莺乱，看云苑树深。寄言朝市者，知予大隐心。
闺中闻子规
作者：区大相
朝代：明

玉楼绮窗朝日晖，百花声中闻子规。憔悴林莺浑不语，差池梁燕未堪飞。绕遍南枝又北枝，可怜千春伤别离。直从桂岭花开日，啼到巴川花落时。巴川桂岭春难驻，越南燕北路多歧。几处听来皆下泪，谁家闻去不低眉。佳人玉箸垂红颊，朱颜坐叹芳菲歇。览镜慵图两鬓鸦，停针懒绣双飞蝶。长安大道皆言直，梦里相寻转相失。徒闻泪血染成花，岂料贞心化为石。含愁含恨诉香闺，想料枝头只独栖。但令贱妆惊鸳梦，不劝行人驻马啼。
闻两胡生亡
作者：区大相
朝代：明

海内无多士，交游失二胡。文章才有数，磊落调元孤。世已哀词客，人犹病酒徒。哭君馀两地，寂寞向江湖。
闻侍御弟石室之游
作者：区大相
朝代：明

旧日行歌沥水滨，已知巾舄出风尘。近逢桂树聊攀咏，宁为桃花始问津。往往岩间闻伐木，悠悠潭曲见垂纶。谁怜绣服清朝彦，暂向云林学隐沦。
闻叶中丞复自洮州移镇甘肃奉寄
作者：区大相
朝代：明

初闻胡骑牧临洮，僰道山川转节旄。独主进兵探虎穴，尽排和议说龙韬。两河障垒临关险，十月边烽出塞劳。今日将军谁断臂，知君不厌陇山高。千里悬军屡凿空，牙旗四面捲华风。破胡不用金城略，开府新当锁钥雄。射雕暮向阴山北，饮马朝从瀚海东。汉室孟坚惭载笔，燕然从此更铭功。三千甲士请前驱，报国辞家誓灭胡。河外雪霜连大漠，碛西烽火际穹庐。天山自昔闻三箭，关塞当今用一夫。传道蓟辽鼙鼓急，更烦旌节驻长榆。
闻叶中丞复自洮州移镇甘肃奉寄·其一
作者：区大相
朝代：明

初闻胡骑牧临洮，僰道山川转节旄。独主进兵探虎穴，尽排和议说龙韬。两河障垒临关险，十月边烽出塞劳。今日将军谁断臂，知君不厌陇山高。
闻叶中丞复自洮州移镇甘肃奉寄·其三
作者：区大相
朝代：明

三千甲士请前驱，报国辞家誓灭胡。河外雪霜连大漠，碛西烽火际穹庐。天山自昔闻三箭，关塞当今用一夫。传道蓟辽鼙鼓急，更烦旌节驻长榆。
闻叶中丞复自洮州移镇甘肃奉寄·其二
作者：区大相
朝代：明

千里悬军屡凿空，牙旗四面捲华风。破胡不用金城略，开府新当锁钥雄。射雕暮向阴山北，饮马朝从瀚海东。汉室孟坚惭载笔，燕然从此更铭功。
闻宁夏变起
作者：区大相
朝代：明

近传宁夏卒，杀将乃横行。养虎虽贻患，操戈亦有名。预愁勾逆虏，遂恐失坚城。柳外清笳曲，谁吹塞上声。
闻宪府李公增修星岩之胜遥有此寄
作者：区大相
朝代：明

岩栖好去沥湖陂，风景年来倍昔时。出镇近逢羊叔子，胜游重睹习家池。经春桃水迷仙棹，长夏荷筒杂羽卮。闻此令人发心赏，羡君霞路拥旌麾。石室从来洞壑幽，近传胜事足风流。小儿缓舞铜踶曲，游女明妆罨画舟。奕奕朱扉窥水榭，隆隆丹障隐山楼。南岩北寺寻俱遍，驷马高车何处留。
闻宪府李公增修星岩之胜遥有此寄·其一
作者：区大相
朝代：明

岩栖好去沥湖陂，风景年来倍昔时。出镇近逢羊叔子，胜游重睹习家池。经春桃水迷仙棹，长夏荷筒杂羽卮。闻此令人发心赏，羡君霞路拥旌麾。
闻宪府李公增修星岩之胜遥有此寄·其二
作者：区大相
朝代：明

石室从来洞壑幽，近传胜事足风流。小儿缓舞铜踶曲，游女明妆罨画舟。奕奕朱扉窥水榭，隆隆丹障隐山楼。南岩北寺寻俱遍，驷马高车何处留。
闻西征中路官军消息
作者：区大相
朝代：明

东方血光明组练，中路官军殊死战。马兵先溃步兵乱，四五十里横尸遍。将领几人虽幸免，尔纵生还有何面。吾闻定远昔策勋，三十六人横塞云。岂有十万貔貅士，不能一剪鲸鲵群。成功必更需名将，失道宜先斩败军。自从西征劳士马，六七年间谁主者。溪谷量人乌厌肉，举声向天天泪下。朝廷任用在得人，枉令赤子膏原野。飞刍挽粟不得停，民穷彻骨复横征。人言东海深无底，填尽物力何时平。不如表请暂回军，休养士卒求内宁。明王有道四夷服，安用越国寻兵争。
闻西征中路官军消息·其一
作者：区大相
朝代：明

东方血光明组练，中路官军殊死战。马兵先溃步兵乱，四五十里横尸遍。将领几人虽幸免，尔纵生还有何面。吾闻定远昔策勋，三十六人横塞云。岂有十万貔貅士，不能一剪鲸鲵群。成功必更需名将，失道宜先斩败军。
闻西征中路官军消息·其二
作者：区大相
朝代：明

自从西征劳士马，六七年间谁主者。溪谷量人乌厌肉，举声向天天泪下。朝廷任用在得人，枉令赤子膏原野。飞刍挽粟不得停，民穷彻骨复横征。人言东海深无底，填尽物力何时平。不如表请暂回军，休养士卒求内宁。明王有道四夷服，安用越国寻兵争。
闻郡国被灾东明弟拮据荒政百尔劳瘁遥有此寄
作者：区大相
朝代：明

忆弟心如岁，忧时发欲星。衣裳带月入，涕泪及秋零。小邑歌鸿雁，高原起鹡鸰。忽闻颂声作，频使客愁醒。
闻雁
作者：区大相
朝代：明

凉风昨夜至，羁思日纷纷。飒飒阶叶下，萧萧边雁闻。几日辞边渚，何时度岭云。凤城秋月夜，一半为离群。
闻雁·其一
作者：区大相
朝代：明

凉风昨夜至，羁思日纷纷。飒飒阶叶下，萧萧边雁闻。
闻雁·其二
作者：区大相
朝代：明

几日辞边渚，何时度岭云。凤城秋月夜，一半为离群。
阅管中书紫宸宣对卷有感赋赠
作者：区大相
朝代：明

丈夫遇合会有时，怜君工画复工诗。数谒公卿无所就，频游京国少人知。一朝召试金銮殿，公等何来晚相见。画毕中官催进御，诗成内诏传清宴。昨年天子好经术，词臣进讲无虚日。出从台谏论安危，入与宰臣计得失。犹有馀力及风雅，翠幄云楼两潇洒。笔札小儒皆见亲，布衣贱艺还优假。管生后来在众中，解衣盘礴对王公。惊人诗句及绘事，往往落笔称才雄。九重燕赉赐官爵，一旦姓名动台阁。但知今日等荣华，谁识当年暂流落。是时区生困羁旅，闻之自笑仍自许。本持薄技亦蒙恩，况以奇策干明主。兹来侍从文华直，见君凤沼开心臆。幸逢虞帝正垂裳，更值殷王好恭默。虎豹沉沉隔九关，无事经帷尽日闲。卿相寻常稀召见，微臣安得窥龙颜。吁嗟管生遇亦奇，主父买臣曾有之。假令君才在今日，纵欲承恩何所为。
阊门寓目
作者：区大相
朝代：明

蓼花风起渚莲飘，处处菱舟趁晚桡。吴苑几年无伯气，胥门终古有归潮。枫林竹岸斜连郭，水寺溪村尽带桥。独有馆娃宫外柳，年年烟雨锁长条。
阮溪漫兴
作者：区大相
朝代：明

春满前溪花水香，三峰历历对茅堂。寻常莫遣柴门闭，看取山光下夕阳。野寺疏钟报夕曛，寥寥仙梵隔溪闻。山僧送客临溪水，还向山门礼白云。谷口生烟上翠微，孤亭晚坐数鸦飞。隔林樵子遥相问，今日观棋谁后归。拄杖穿林出每迟，板桥凝望去何之。柴门流水花间月，正是云溪春暮时。
阮溪漫兴·其一
作者：区大相
朝代：明

春满前溪花水香，三峰历历对茅堂。寻常莫遣柴门闭，看取山光下夕阳。
阮溪漫兴·其三
作者：区大相
朝代：明

谷口生烟上翠微，孤亭晚坐数鸦飞。隔林樵子遥相问，今日观棋谁后归。
阮溪漫兴·其二
作者：区大相
朝代：明

野寺疏钟报夕曛，寥寥仙梵隔溪闻。山僧送客临溪水，还向山门礼白云。
阮溪漫兴·其四
作者：区大相
朝代：明

拄杖穿林出每迟，板桥凝望去何之。柴门流水花间月，正是云溪春暮时。
阮溪行
作者：区大相
朝代：明

云溪一道绕村流，密树疏篁夹岸幽。傍分沟洫膏农亩，曲引江潮鉴画楼。溪上衣冠数百家，家家园圃种桃花。因风忽散千丛锦，映水时窥一片霞。别筑溪亭临水住，粉壁朱窗小桥渡。钓艇谩劳渔父寻，花堤似入仙源路。日出烟皋农务繁，风清竹下桔槔喧。耕凿但知尧日月，居人能说汉乾坤。本藉桑麻为世业，更传经史与儿孙。处处书声连薜荔，年年生事满田园。鱼跃芹池新浪活，燕巢水槛旧坭乾。灌芝浇桂随宜汲，泛月流云自有源。别溪多年今又去，溪水留君君不驻。嬥嬥干旄村里出，填填车马溪前度。老稚牵衣劝莫行，溪田数亩好春耕。回看社外桑榆景，转念溪边花鸟情。行人不语步迟迟，富贵逼人诚有之。殷勤为扫溪头石，待我功成理钓丝。
陈勋卿滘口西庄杂咏
作者：区大相
朝代：明

柴门临滘口，重叠见溪山。更著一茅宇，分明图画间。衔杯何处好，风月临江美。为问江上翁，赏心竟谁是。门临绿野尽，鸟下清江深。借问王孙意，宁知春草心。前山多白云，可望不可即。惆怅山中人，遥遥似相识。归耕亦何事，十亩江边云。独与饮牛客，门前水竹分。
陈勋卿滘口西庄杂咏·其一
作者：区大相
朝代：明

柴门临滘口，重叠见溪山。更著一茅宇，分明图画间。
陈勋卿滘口西庄杂咏·其三
作者：区大相
朝代：明

门临绿野尽，鸟下清江深。借问王孙意，宁知春草心。
陈勋卿滘口西庄杂咏·其二
作者：区大相
朝代：明

衔杯何处好，风月临江美。为问江上翁，赏心竟谁是。
陈勋卿滘口西庄杂咏·其五
作者：区大相
朝代：明

归耕亦何事，十亩江边云。独与饮牛客，门前水竹分。
陈勋卿滘口西庄杂咏·其四
作者：区大相
朝代：明

前山多白云，可望不可即。惆怅山中人，遥遥似相识。
陈勋卿龙津别业开并头莲邀客共赏陈公往岁曾有此祥适拜徵命
作者：区大相
朝代：明

津桥缭绕碧池浔，翠岛红云倚盖临。昔见芙蓉开并蒂，今来菡萏发同心。定知浥露无浓澹，不见含霞有浅深。日暮横塘歌未已，年年欢宴此追寻。
陈少珍山人以岁暮怀武夷之作见示赋答
作者：区大相
朝代：明

虹桥回首挹清芬，几度缄书寄鹤群。访道旧寻偃月子，游仙频梦武夷君。溪声九曲流残雪，幔彩千峰入暮云。借问移家在何日，忍令仙乐不相闻。
陈少珍移居与周少恂相邻寄怀
作者：区大相
朝代：明

二友衡门接，城隅水竹多。闲携青玉杖，高和紫芝歌。篱落同鸡犬，衣裳杂薜萝。端居寡俦侣，寂寞向羊何。
陈德基户曹督饷浙江
作者：区大相
朝代：明

司农省下晚成名，又领军储促水程。为郡久闻吴下咏，看山共美越中行。沙场转饷秋防急，浦溆鸣笳朔吹生。倘过西陵遇风处，烟波终日旅吟清。
陈德基户曹见饷麝香李
作者：区大相
朝代：明

蓟门紫玉李，懿此麝香名。本自芬馨似，不言蹊径成。近秋得佳实，先夏荫芳荣。洗谢玉泉软，沉将寒水清。好我因投果，思君欲报琼。
陌上桑
作者：区大相
朝代：明

邯郸大道好经过，邯郸少妇采桑多。琼窗日出褰珠箔，绮陌春还驻翠娥。只道蚕饥思摘叶，谁怜腕瘦复攀柯。芳尘艳艳飘轻縠，香风习习曳纤罗。春花千种比颜色，春鸟百啭杂笑歌。初从枝上悬青桂，转过城南踏绿莎。红袖此时调宝柱，白面谁家鸣玉珂。使君执谊谅不薄，贱妾持心亦靡它。秦家自有东方骑，五马踟蹰奈若何。
院中夏日
作者：区大相
朝代：明

閟馆肃清芬，虚亭出五云。石林藏雨气，霞岛辨峰文。露影仙茎溢，莲香太液闻。携琴扫萝径，闲坐咏南薰。官暇抛章绶，朝回向薜萝。风鸣幽涧竹，雨歇小池荷。散帙鸟声至，窥潭鱼乐过。自怜尘境寂，炎夏得凉多。
院中夏日·其一
作者：区大相
朝代：明

閟馆肃清芬，虚亭出五云。石林藏雨气，霞岛辨峰文。露影仙茎溢，莲香太液闻。携琴扫萝径，闲坐咏南薰。
院中夏日·其二
作者：区大相
朝代：明

官暇抛章绶，朝回向薜萝。风鸣幽涧竹，雨歇小池荷。散帙鸟声至，窥潭鱼乐过。自怜尘境寂，炎夏得凉多。
院中春日
作者：区大相
朝代：明

柳色连金阙，花香过玉楼。林亭罗杂树，池馆带新流。禽有迁乔望，人多选胜游。谁怜看花伴，独自滞瀛洲。夜宿芸香阁，朝游竹素园。花枝连苑密，莺语隔林喧。对酒开新帙，看云过别轩。仙情自有适，何必访桃源。
院中春日·其一
作者：区大相
朝代：明

柳色连金阙，花香过玉楼。林亭罗杂树，池馆带新流。禽有迁乔望，人多选胜游。谁怜看花伴，独自滞瀛洲。
院中春日·其二
作者：区大相
朝代：明

夜宿芸香阁，朝游竹素园。花枝连苑密，莺语隔林喧。对酒开新帙，看云过别轩。仙情自有适，何必访桃源。
院菊初开诸客过酌
作者：区大相
朝代：明

锦石带寒英，秋光澹客情。色增蓬鬓逸，香泛酒筵清。细雨看仍立，深杯坐复倾。可知三径意，不是为逃名。
院鹤吟
作者：区大相
朝代：明

连翩玉羽下瑶台，玉堂主人携放来。松际长鸣花外立，月明仙驭凤池回。绕砌巡池止复行，孰知心迹与双清。有时露白秋林净，一片仙姿月下鸣。朱顶玄裳白雪衣，松庭竹院立斜晖。情知不是轩墀物，养就翀天翼便飞。
院鹤吟·其一
作者：区大相
朝代：明

连翩玉羽下瑶台，玉堂主人携放来。松际长鸣花外立，月明仙驭凤池回。
院鹤吟·其三
作者：区大相
朝代：明

朱顶玄裳白雪衣，松庭竹院立斜晖。情知不是轩墀物，养就翀天翼便飞。
院鹤吟·其二
作者：区大相
朝代：明

绕砌巡池止复行，孰知心迹与双清。有时露白秋林净，一片仙姿月下鸣。
除夕诸客见过守岁
作者：区大相
朝代：明

杯酒临除夜，能禁晚暮嗟。愿逢新节序，莫改旧容华。岁往偏宜守，春来不待赊。年年帝城里，文字老生涯。
陪欧桢伯集黎惟仁对江楼
作者：区大相
朝代：明

高楼瞰江澳，廛市分错居。列岫深后户，宿莽积前除。林野旷余望，隐几凌高虚。参差见云木，远近散鹥凫。是日天气柔，微风荡轻裾。令德会良朋，绮言唱华腴。无为钟鼎贵，茶瓜良有馀。章绶岂不荣，哲人返其初。青霞挹我袖，黄鹄为君舆。列坐饮美酒，安能复拘拘。投分欣有托，税驾从所如。春晚气和燠，延眺凭高步。层轩面芳洲，交窗临广路。近浦百花飞，遥空一禽度。云涯隐樯楫，沙岛淡烟雾。波荡鸥群轻，潮落钓矶露。千觞不停挥，孤琴欣所遇。调谐金石契，气霭兰言吐。既酬翰墨情，亦协江湖趣。终虞饥渴驱，丘壑乖余慕。
陪欧桢伯集黎惟仁对江楼·其一
作者：区大相
朝代：明

高楼瞰江澳，廛市分错居。列岫深后户，宿莽积前除。林野旷余望，隐几凌高虚。参差见云木，远近散鹥凫。是日天气柔，微风荡轻裾。令德会良朋，绮言唱华腴。无为钟鼎贵，茶瓜良有馀。章绶岂不荣，哲人返其初。青霞挹我袖，黄鹄为君舆。列坐饮美酒，安能复拘拘。投分欣有托，税驾从所如。
陪欧桢伯集黎惟仁对江楼·其二
作者：区大相
朝代：明

春晚气和燠，延眺凭高步。层轩面芳洲，交窗临广路。近浦百花飞，遥空一禽度。云涯隐樯楫，沙岛淡烟雾。波荡鸥群轻，潮落钓矶露。千觞不停挥，孤琴欣所遇。调谐金石契，气霭兰言吐。既酬翰墨情，亦协江湖趣。终虞饥渴驱，丘壑乖余慕。
雨中再贻孟奇公干静父孟郁
作者：区大相
朝代：明

六旬积阴雨，九土重怀襄。势挟千崖下，声连三殿长。楚南飞石燕，齐北舞商羊。落电牵雷奋，高天吝日光。鱼龙喧大泽，蛙蚓聚中堂。奔溜成方沼，颓廊毁半墙。未昏先秉烛，避湿屡移床。结驷妨端木，持粮候子桑。涉深思假筏，就浅怯褰裳。经夏苔花碧，先秋木叶黄。晤言徒阻绝，忧思久旁皇。珠桂频为客，风波滞异乡。郁蒸翻助暑，淅沥乍生凉。旧恨滋幽独，新诗会激昂。
雨中祀长陵柬同事孙给谏林内翰诸公
作者：区大相
朝代：明

冒雨祠官肃，山园禁漏稀。云轻沉穗帐，风细飒灵衣。淅沥松阶静，深沉燎火微。群公攀望处，入夜有龙归。
雨中祀长陵柬同事孙给谏林内翰诸公
作者：区大相
朝代：明
体裁：五言律诗

冒雨祠官肃，山园禁漏稀。云轻沉繐帐，风细飒灵衣。淅沥松阶静，深沉燎火微。群公攀望处，入夜有龙归。
雨中经仙女祠
作者：区大相
朝代：明

寂寂幽宫闭，仙娥行雨归。晚篁风际碧，秋草洞中菲。松老沾逾翠，云轻湿不飞。珊珊仙步接，徒使世情违。
雨中蔷薇
作者：区大相
朝代：明

短刺长条满院香，淡烟微雨洗红妆。织成锦字凭谁寄，起向阑干玉箸长。
雨后登祝融峰
作者：区大相
朝代：明

衡岳冠南斗，祝融薄青天。白云蒙其上，往往限飞仙。属兹新霁候，澄景吐鲜妍。既欣历览便，复忘登陟艰。向下见群岫，凝云如积绵。苍茫一气中，安辨陌与阡。大壑趋洞庭，馀霞映湘川。昔闻有灵閟，积霭常弥年。岂伊神理感，而能破重玄。将发紫庭秘，即此晤真诠。
雨后自恒山趋钜鹿
作者：区大相
朝代：明

官路忽成河，回车就浅莎。湿云沉井陉，新水下滹沱。野润槐烟细，风喧柳浪多。愁霖非所叹，劳者易为歌。
雨后过张太仆
作者：区大相
朝代：明

高斋双塔下，来往惬幽期。近寺鸣钟夕，遥林过雨时。马蹄冲溜滑，蝉响入秋悲。莫下忧时泪，朝骖我自疲。
雨后酬梁少仲
作者：区大相
朝代：明

珠浦云沙过雨馀，水村溪郭迥幽虚。山桃浓花湿欲尽，岸苇柔条沾未舒。返照石林闲放鹤，乍晴江槛好观鱼。知君不浅濠梁兴，庄叟初醒蝶梦蘧。
雪中偶披故太史林开先所书梅花诗卷往时余与黎惟仁林开先倡和至是十馀年矣追往念离用韵寄惟仁
作者：区大相
朝代：明

独对楼前雪，闲吟卷里梅。人非今日会，花忆往年开。驿使春难寄，瑶台梦不来。知君同感旧，邻笛几徘徊。
雪中漫兴
作者：区大相
朝代：明

银鞍白马行且歌，貂帽狐裘拥雪过。谁分袁安独高卧，主恩偏许闭门多。梅边柳畔弄芳辰，玉树瑶轩入望新。梁苑何须誇白雪，汉官元自有阳春。
雪中漫兴·其一
作者：区大相
朝代：明

银鞍白马行且歌，貂帽狐裘拥雪过。谁分袁安独高卧，主恩偏许闭门多。
雪中漫兴·其二
作者：区大相
朝代：明

梅边柳畔弄芳辰，玉树瑶轩入望新。梁苑何须誇白雪，汉官元自有阳春。
雪中见庭菊一株冒寒独秀负隐者之高标有烈士之素概聊为赋之云尔
作者：区大相
朝代：明

庭菊有佳色，逾秋迥自芳。为言兼傲雪，何止独淩霜。密叶全封翠，繁英稍露黄。停杯问群卉，寒意正苍茫。
雪夕刘孙林庄四吉士过集同用梅字
作者：区大相
朝代：明

暮雀归林尽，寒貂拥雪来。捲帘如却月，连骑似探梅。润重沾银管，花轻堕玉杯。更饶今夕兴，差胜剡溪回。
雪夜北邻林宫赞饷酒
作者：区大相
朝代：明

竹下幸为邻，墙头过酒频。每惭依玉树，常得饮醪醇。涤器先心醉，倾壶满面春。此时歌郢曲，讵假当垆人。
雪夜谢彦云载酒见过与四家兄汪公干小集
作者：区大相
朝代：明

玄云积重阴，素景澄虚朗。生白盈轩墀，流光入帏幌。初炯玉窗明，渐映瑶台上。洒菊丽寒姿，间梅发清赏。寂静神已闲，幽独理宜奖。昔闻袁安卧，今见王猷访。门外辙迹深，竹间人语响。小酌不知寒，抽琴抒妙想。
青楼曲
作者：区大相
朝代：明

新莺啭画堂，新燕集雕梁。柳叶裁眉出，桃花学面妆。珠帘映日捲，锦袖随风扬。大道连平乐，高楼接建章。容华艳阳月，夫婿侍中郎。挟瑟调鹦鹉，将箫待凤凰。朝回欲有问，轩骑满东方。
面壁洞
作者：区大相
朝代：明

震旦初来日，烟霞启洞扉。苔生面壁石，云湿坐禅衣。五叶灯前度，三花顶上飞。不知传教后，何事又西归。
顾正谊画山水歌
作者：区大相
朝代：明

顾君自神其画品，往往不在宋元下。丹青妙手世罕传，当代沈文此其亚。兴来一幅生绡帐，恍惚峦涧开茅堂。炎天赤日不到地，四座飒飒枫杉凉。烟云咫尺藏变态，丹台石室知何代。隔岸人家花映溪，小桥却在溪烟外。前山合沓势峥嵘，绿水不动波无声。万壑千岩忽满眼，对之使我心魂清。忆昨归山采瑶草，结屋诛茅苦不早。眼底平看沧海流，杖头忘却苍梧道。闻君早晚向吴淞，鲈鲙莼羹秋兴浓。便好高图钓鲈石，添作吴江江上峰。
颍阳三月雨雪歌赠丁元父
作者：区大相
朝代：明

颍阳山中三月雪，拂石点苔映春月。行人三日嵩峰游，欲行不行心断绝。古称洛邑天地中，三月胡为尚朔风。岩前看竹微微翠，涧底寻花悄悄红。登封主人有异政，去国忧谗时卧病。无乃此事干天和，不然何以乖时令。世途反覆那可知，把酒且唱游仙词。雪晴驱马朝天去，尔对三花采寄谁。
颍阳山中赠登封燕明府
作者：区大相
朝代：明

王乔玉舄飞，方朔金门待。久闻有仙吏，思愿与之会。君宦松山阳，而与箕颍对。案牍积烟霞，讼庭落苍翠。人吏青岩中，簪绅白云外。有时驱马出，独晤饮牛辈。虽复稍逢迎，顾少风尘态。乍到赏心惬，久游神理会。卧理时自闲，抚字亦劳瘁。洗耳未必贤，折腰岂为累。我寻五岳期，君报三年最。何日丹砂成，乘鸾谒华盖。
题临溪村舍
作者：区大相
朝代：明

丹林间绿筠，溪路静无尘。枫岸谁为客，桃源即主人。饭香炊晚稻，酒熟斫鲜鳞。欲起临溪阁，还家隐钓缗。
题别山长老精舍
作者：区大相
朝代：明

演法开精舍，焚香谒紫微。隔林期鹤返，持钵咒龙归。云表流天乐，宫中赐衲衣。犹看卓锡处，松下玉泉飞。
题博望驿壁
作者：区大相
朝代：明

汉家边堠抵河源，又出莎车伐大宛。遂侈葡萄筑宫观，更歌天马度昆崙。但贪绝域封侯印，谁顾勤兵扰塞垣。今日称臣遍属国，不劳持节扣关门。
题大庾岭北驿兼示入计诸使者
作者：区大相
朝代：明

我行竟何事，访古昭王台。沧海搏鹏羽，黄金识骏才。游燕歌渐起，系越使初回。望气何人在，当关报客来。
题宝林寺宾上人兰若
作者：区大相
朝代：明

老僧延客处，松色映袈裟。禅坐栖山鸟，经行踏涧花。烟萝侵径狭，溪水到门斜。莫谓无车马，津梁涉更赊。
题王学士忠铭先生山中四景 其一 文笔晴烟
作者：区大相
朝代：明

云表岧峣玉毫吐，点画鸿蒙扫烟雨。丰狐老兔愁锋芒，象齿文犀安足数。长虹一道界奎躔，明霞万里飞琼笺。泚墨欲乾溟海水，笔势撑住东南天。早晚风云殊变态，山灵握管有何意。紫阁归来翌圣明，玄草长留照天地。
题王学士忠铭先生山中四景 其三 石垄马鞍
作者：区大相
朝代：明

房星落地仙灵驭，渡海潜行不知处。有时风雨尚闻嘶，石垄高鞍待谁据。回身似就琼波饮，落日千山散云锦。羲和总辔势莫动，孙阳挟策翻神耸。南望天池似渥洼，至今山下多龙种。龙种谁骑出九真，汉家铜马在枫宸。不信人间金騕袅，听呼天上石麒麟。
题王学士忠铭先生山中四景 其二 金鸡春晓
作者：区大相
朝代：明

玉衡之精化为石，朱霞作冠金作翼。潮头阳乌射琼岛，岛日曈曈送春晓。此山恰与桃都连，云里长鸣声向天。海峤疑开不夜城，飞仙往往候鸡鸣。宫梧今傍凤凰栖，天上还先众鸟啼。莫学汝南人舞剑，须听王褒颂碧鸡。
题王学士忠铭先生山中四景 其四 桥头碧水
作者：区大相
朝代：明

建溪泠泠漱花坞，紫鳞白石纤可数。练影晴披琼馆云，镜光直泻明珠浦。碧玉环流学士家，桥南桥北问桃花。当年意气看题柱，此日秋乘上汉槎。桥头一别几经春，溪鸟啼花莫待人。瀛洲亭上玻璃色，藜杖寻溪安可得。
题王学士忠铭先生山中四景·文笔晴烟
作者：区大相
朝代：明

云表岧峣玉毫吐，点画鸿蒙扫烟雨。丰狐老兔愁锋芒，象齿文犀安足数。长虹一道界奎躔，明霞万里飞琼笺。泚墨欲乾溟海水，笔势撑住东南天。早晚风云殊变态，山灵握管有何意。紫阁归来翌圣明，玄草长留照天地。玉衡之精化为石，朱霞作冠金作翼。潮头阳乌射琼岛，岛日曈曈送春晓。此山恰与桃都连，云里长鸣声向天。海峤疑开不夜城，飞仙往往候鸡鸣。宫梧今傍凤凰栖，天上还先众鸟啼。莫学汝南人舞剑，须听王褒颂碧鸡。房星落地仙灵驭，渡海潜行不知处。有时风雨尚闻嘶，石垄高鞍待谁据。回身似就琼波饮，落日千山散云锦。羲和总辔势莫动，孙阳挟策翻神耸。南望天池似渥洼，至今山下多龙种。龙种谁骑出九真，汉家铜马在枫宸。不信人间金騕袅，听呼天上石麒麟。建溪泠泠漱花坞，紫鳞白石纤可数。练影晴披琼馆云，镜光直泻明珠浦。碧玉环流学士家，桥南桥北问桃花。当年意气看题柱，此日秋乘上汉槎。桥头一别几经春，溪鸟啼花莫待人。瀛洲亭上玻璃色，藜杖寻溪安可得。
题环山楼
作者：区大相
朝代：明

小楼通四望，面面惟烟霞。为爱群峰入，何曾半壁遮。翻疑岸岫矮，不觉磴途赊。最快清秋目，林林赤似花。
题甘露园
作者：区大相
朝代：明

入林何必深，宛与世尘隔。高树似金茎，淩风承玉液。于陵灌方勤，汉阴机已息。借问园居子，何如藐姑射。
题虎丘山寺
作者：区大相
朝代：明

姑苏城外王珣宅，十里楼台胜画屏。泉因好事多逢品，石本无心亦解经。生公池在藕花碧，吴子墓荒龙气扃。游人散后明月上，笑指秋阴下洞庭。
题袁客金台览胜卷
作者：区大相
朝代：明

我为闲官缚此身，君应我事作游人。马蹄踏遍金台胜，消得尘途几斛尘。
题贞吉王孙幻景庵
作者：区大相
朝代：明

汉室诸王子，沙门大士家。桂开仙院叶，莲发曲池花。讲席窥山鸟，禅衣落涧霞。中林亦何事，长日演三车。
题道公新建溪南精舍
作者：区大相
朝代：明

一灯传教后，此地又开山。二室三花里，千峰万木间。香台携鹤上，竹院待云还。既了安心义，何须长闭关。居士住人天，精庐水石边。傍林开宝界，持钵酌香泉。花发传灯后，鸟归鸣磬前。上方留客处，松月共安禅。
题道公新建溪南精舍·其一
作者：区大相
朝代：明

一灯传教后，此地又开山。二室三花里，千峰万木间。香台携鹤上，竹院待云还。既了安心义，何须长闭关。
题道公新建溪南精舍·其二
作者：区大相
朝代：明

居士住人天，精庐水石边。傍林开宝界，持钵酌香泉。花发传灯后，鸟归鸣磬前。上方留客处，松月共安禅。
题金山寺
作者：区大相
朝代：明

万古金山寺，烟波四望分。对江吴共楚，终日水和云。灯影摇鲛室，香烟触雁群。最宜禅诵处，船客夜深闻。
题黎惟仁对江楼
作者：区大相
朝代：明

江上春云散春渚，为楼恰对云生处。有时欹枕听涛声，长日褰帘望江树。楼居仙子何所有，万卷经书一壶酒。胡床箕踞少人事，满目烟霞但搔首。江水东流绕越台，珠溟穗洞差参开。闲呼江鸟过朱槛，坐引江花泛绿醅。楼有江兮江有汜，思佳人兮不能已。江月明兮谁共登，江风起兮君独倚。清响云中读楚骚，琼窗偃卧江天高。楼前岁岁桂花发，愧尔篇诗江上豪。
饮制府陈公署中
作者：区大相
朝代：明

元戎开幕府，高宴拥材官。日闪朱旗静，霜飘画戟寒。东西连仗钺，筹策借凭栏。榻几留宾下，图书许客看。登楼虽有赋，观海久无澜。入幕非才誉，衔杯即旧欢。雕盘胜海错，羽扇掩齐纨。营柳风先发，江梅笛未残。穿花行玉盌，隔竹卸金鞍。却笑楼船将，惟称炎徼难。
饮制府陈公署中
作者：区大相
朝代：明
体裁：五言排律

元戎开幕府，高宴拥材官。日闪朱旗静，霜飘画戟寒。东西连仗钺，筹策借凭栏。榻几留宾下，图书许客看。登楼虽有赋，观海久无澜。入幕非才誉，衔杯即旧欢。雕盘胜海错，羽扇掩齐纨。营柳风先发，江梅笛未残。穿花行玉碗，隔竹卸金鞍。却笑楼船将，惟称炎徼难。
饮对江楼望越井冈木棉花同黎惟仁赋
作者：区大相
朝代：明

高楼醉倚眺山椒，千树红芳雨点消。已共露桃开二月，似陪仙杏种丹霄。绛烟掩映呼銮道，赤锦分明插汉标。别有寻芳骑马埒，粉绵飘尽紫骝骄。
饮梁氏园亭
作者：区大相
朝代：明

与客搴芳至，林亭云沼间。层轩皆面水，密树不障山。露染桂枝碧，烟笼菊蕊斑。淹留好情影，乘月憺忘还。乐志惟兹园，长林隔市喧。禽声隐翠筱，松色酿清樽。夕水芙蓉媚，新霜薜荔繁。小童行酒罢，双管月中翻。
饮梁氏园亭·其一
作者：区大相
朝代：明

与客搴芳至，林亭云沼间。层轩皆面水，密树不障山。露染桂枝碧，烟笼菊蕊斑。淹留好情影，乘月憺忘还。
饮梁氏园亭·其二
作者：区大相
朝代：明

乐志惟兹园，长林隔市喧。禽声隐翠筱，松色酿清樽。夕水芙蓉媚，新霜薜荔繁。小童行酒罢，双管月中翻。
饮邓希父博士斋中
作者：区大相
朝代：明

故园烟树忆论文，短褐狂歌此对君。碣石谈天看汝在，都门击筑傍谁闻。清斋帘色残春草，小苑莺声过夏云。为问玄成谁载酒，诸生经术起河汾。
馆中杂咏
作者：区大相
朝代：明

英游真忝窃，胜地绝攀缘。树色藏书阁，花香入讲筵。岁售中秘帙，月费大官钱。载笔惭恩遇，何能即掞天。瑶圃为藏室，蓬莱即道山。地幽尘境外，心远市朝间。客至聊烹茗，书成但闭关。何须拂衣去，身世已投闲。春水通银汉，长桥跨玉河。散衙人吏少，归院苑云多。凤阁移新柳，龙池出小荷。自惭多吉士，联步咏卷阿。槐院披丹磴，芸窗网碧纱。帘垂仙苑柳，墙压御沟花。走墨和甘露，飞文散绮霞。良时多载酒，谁过子云家。侍史趋清禁，承恩下直庐。瓶馀赊得酒，架积赐来书。刻凤才何有，雕虫习未除。由来少尘事，寂寞意何如。儒雅先朝重，风云汉苑过。琼章悬日月，银榜拂星河。竹长成龙节，桐高集凤柯。如闻访道日，重和白云歌。依隐便山性，幽栖养谷神。暂为芸阁吏，终作草堂人。种竹消长夏，听莺过暮春。林端有双鹤，潇洒类闲身。徐步登云阁，栖心傍药阑。院幽琴作伴，阶静鹤相看。藜火分宵读，柴门过午餐。儿童相顾笑，不省是何官。经旬不出户，幽事亦何能。汲水尝新茗，攀花引古藤。避人常谢病，得酒便呼朋。若问为官意，闲门寂似僧。偶从方朔侍，颇识子云奇。散帙尘来少，窥书鸟去迟。囊中寻旧草，马上续新诗。惟有江湖兴，闲窗独坐时。怅然不得意，隐几对前山。谢病攀云出，寻僧累日还。石泉留策听，竹户映花关。忆与溪翁别，相期云水间。湖西数百寺，双屐屡追寻。水绕芙蓉塔，山围薝卜林。千钟流木杪，万宇结峰阴。不为官多暇，知余空赏心。近得论文友，幽期竹下深。风前同奏雅，天上待知音。仙袂披云接，华轩带月临。不能赓妙咏，端坐思瑶琴。簿领知无分，文章自有家。忙时惟笔札，散地即烟霞。褊性淮南橘，閒情杜曲花。幽盟关物理，疲马恋休衙。
馆中杂咏·其一
作者：区大相
朝代：明

英游真忝窃，胜地绝攀缘。树色藏书阁，花香入讲筵。岁售中秘帙，月费大官钱。载笔惭恩遇，何能即掞天。
馆中杂咏·其七
作者：区大相
朝代：明

依隐便山性，幽栖养谷神。暂为芸阁吏，终作草堂人。种竹消长夏，听莺过暮春。林端有双鹤，潇洒类闲身。
馆中杂咏·其三
作者：区大相
朝代：明

春水通银汉，长桥跨玉河。散衙人吏少，归院苑云多。凤阁移新柳，龙池出小荷。自惭多吉士，联步咏卷阿。
馆中杂咏·其九
作者：区大相
朝代：明

经旬不出户，幽事亦何能。汲水尝新茗，攀花引古藤。避人常谢病，得酒便呼朋。若问为官意，闲门寂似僧。
馆中杂咏·其二
作者：区大相
朝代：明

瑶圃为藏室，蓬莱即道山。地幽尘境外，心远市朝间。客至聊烹茗，书成但闭关。何须拂衣去，身世已投闲。
馆中杂咏·其五
作者：区大相
朝代：明

侍史趋清禁，承恩下直庐。瓶馀赊得酒，架积赐来书。刻凤才何有，雕虫习未除。由来少尘事，寂寞意何如。
馆中杂咏·其八
作者：区大相
朝代：明

徐步登云阁，栖心傍药阑。院幽琴作伴，阶静鹤相看。藜火分宵读，柴门过午餐。儿童相顾笑，不省是何官。
馆中杂咏·其六
作者：区大相
朝代：明

儒雅先朝重，风云汉苑过。琼章悬日月，银榜拂星河。竹长成龙节，桐高集凤柯。如闻访道日，重和白云歌。
馆中杂咏·其十
作者：区大相
朝代：明

偶从方朔侍，颇识子云奇。散帙尘来少，窥书鸟去迟。囊中寻旧草，马上续新诗。惟有江湖兴，闲窗独坐时。
馆中杂咏·其十一
作者：区大相
朝代：明

怅然不得意，隐几对前山。谢病攀云出，寻僧累日还。石泉留策听，竹户映花关。忆与溪翁别，相期云水间。
馆中杂咏·其十三
作者：区大相
朝代：明

近得论文友，幽期竹下深。风前同奏雅，天上待知音。仙袂披云接，华轩带月临。不能赓妙咏，端坐思瑶琴。
馆中杂咏·其十二
作者：区大相
朝代：明

湖西数百寺，双屐屡追寻。水绕芙蓉塔，山围薝卜林。千钟流木杪，万宇结峰阴。不为官多暇，知余空赏心。
馆中杂咏·其十四
作者：区大相
朝代：明

簿领知无分，文章自有家。忙时惟笔札，散地即烟霞。褊性淮南橘，閒情杜曲花。幽盟关物理，疲马恋休衙。
馆中杂咏·其四
作者：区大相
朝代：明

槐院披丹磴，芸窗网碧纱。帘垂仙苑柳，墙压御沟花。走墨和甘露，飞文散绮霞。良时多载酒，谁过子云家。
馆中移植桃花和四兄兼答诸客
作者：区大相
朝代：明

海上求仙客，河阳宰邑人。曰予从宦侣，偶与二事均。卜筑宫城侧，地接仙源邻。休沐情既暇，丘壑念弥伸。此花何灼灼，其叶亦蓁蓁。移为瑶水树，种作绥山春。光风泛紫艳，轻霞簇红鳞。拂绶凝锦绮，当杯晕朱唇。未留西母核，先献华林珍。门庭无杂莳，蹊径绝纤尘。愿以千岁实，来荐帝园新。君问种桃者，宁知非避秦。
首夏濠上呈黎惟仁
作者：区大相
朝代：明

蔼蔼青阳暮，赫赫朱夏初。春荣既飙逝，炎景亦微嘘。门巷罗灌木，左右带清渠。叶密翳鸣蜩，萍开戏跳鱼。此时蓬蒿人，揽卷惜居诸。扫径期求羊，耦耕待溺沮。小技呈蝌蚪，大器愧璠玙。徒慕任公钓，独守班生庐。闻君卧南郭，遂与世情疏。蚤结云霞想，备得金庭书。愿分白石髓，携手青龙车。